title: Salla Laitela

text: Möhlittyään asioita Snow Teamissa, Salla sai potkut, mutta hänen onnekseen Ossi Puolakka palkkasi hänen uuteen kiinteistövälitysfirmaansa Happy Homesiin. Salla hoiti firmaa hyvin, mutta hänen palkatessaan Niina Kanervan töihin, Ossi suuttui. Salla otti lopputilin ja jatkoi töitään Stellansissa. Hän toimi jonkin aikaa Maarit Salinin henkilökohtaisena maskeeraajana televisiossa. Miron siirryttyä Jardinin johtoon hän tarjosi Sallalle maskeeraajan paikkaa mainoskuvauksiin. Kuvaustilojen vuokraemäntänä toimineen Isabellan raivonpuuskista huolimatta Salla hoiti keikkansa kunnialla, mikä poiki hänelle työn uuden Jardin Day Spa-kauneushoitolan johtajana. Salla tosin yritti myöhemmin järjestää kollegalleen Cindy Rintalalle potkut, minkä vuoksi Miro antoikin Sallalle potkut.


title: Salla Laitela

text: Salla saapui sarjaan Tuomon kanssa Lauran häihin, jotka olikin peruttu. Salla ja Tuomo olivat tavanneet ja rakastuneet jo sarjan ulkopuolella, mutta kaukosuhteessa elänyt kihlapari päätti kevään 2006 jaksoissa muuttaa asumaan yhdessä Helsinkiin. Niinpä Salla muutti yhdessä Tuomon kanssa ensimmäiseen yhteiseen kotiinsa Pihlajakadulle syksyllä 2006. Salla ja Tuomo asettuivat asumaan Elina Taalasmaan myynnissä olevaan asuntoon vuokralle. He olivat jo silloin kihloissa ja menivät naimisiin marraskuussa 2006 esitetyssä jaksossa. Salla otti tällöin Tuomon sukunimen käyttöönsä, mutta luopui siitä eron jälkeen. Tuomo petti Sallaa jo polttari-iltana tuntemattoman tytön kanssa sekä myöhemmin Emma Ilolan ja Elina Taalasmaan kanssa. Tuomo ja Salla erosivat syksyllä 2007 Sallan saatua tietää Tuomon olevan Onni Taalasmaan isä. Salla rakasti Tuomoa valtavasti ja tykkäsi kehua tätä ystävilleen, mutta Salla ei voinut antaa Tuomolle anteeksi sitä, että tämä osoittautui Elinan lapsen Onnin isäksi.


title: Salla Laitela

text: Jarkko ja Salla tapasivat Sallan kaaduttua suoraan Jarkon eteen humalassa seurapiirijuhlissa. Ensitapaamisen seurauksena Jarkko ihastui Sallaan palavasti ja pari alkoi seurustella. Onnea varjosti Jarkon mustasukkainen entinen aviopuoliso Isabella Holm, joka yritti kaikin keinoin rikkoa parin onnen. Myöhemmin Sallalle paljastui, että Jarkolla ja Isabellalla on poika, Miro Holm. Aluksi järkyttynyt Salla antoi Jarkolle kuitenkin anteeksi tämän valheet ja kaikki pari muutti yhdessä Sallan serkun, Laura Kivirannan, vanhaan asuntoon tämän jouduttua mielisairaalaan. Myös Miro muutti saman katon alle. Salla odotti epätoivoisesti kosintaa, jota Jarkko ei koskaan tehnyt, sillä ei ollut valmis menemään naimisiin. Salla päätti jättää Jarkon, kun hän ei enää ollut onnellinen suhteessa. Miro jäi Sallan luokse asumaan, kunnes muutti pois Suomesta.


title: Salla Laitela

text:
Salla meni töihin Stellanssiin ja rakastui työkaveriinsa Ismo Laitelaan. Edes Ismon väkivaltainen menneisyys ei pelottanut Sallaa. Pian Salla ja Ismo päätyivät parisuhteeseen. Ismo muutti asumaan Sallan asuntoon, missä asuivat etukäteen myös Miro ja tämän tyttöystävä Oona Kiviranta. Sallan ja Ismon suhde eteni niin pitkälle, että pari päätti mennä naimisiin ja Salla otti Ismon sukunimen käyttöön. Kun hääpari oli sanonut toisilleen ”tahdon”, häävastaanotolla tapahtui räjähdys, jonka seurauksena Sallan luultiin kuolleen, mutta hän ”heräsi eloon” ruumishuoneella. Sallan heräämisen todistanut Ismo palasi yhteen Sallan kanssa. Pian heille tuli erimielisyyksiä Sallan mustasukkaisuuden vuoksi, minkä vuoksi he päättivät erota ja Salla poistui sarjasta.
Pihlajasadussa nähdään, jos Salla olisi jäänyt Pihlajakadulle ja olisi naimisissa vielä Ismo Laitelan kanssa.


title: Ami Vainio

text: Anselmi ”Ami” Vainio (o.s. Rasi) on Tuomas Reunasen esittämä kuvitteellinen hahmo saippuasarjassa "Salatut elämät". Ami on Jenni Vainion ensimmäinen aviomies ja hänen poikansa Nikon adoptioisä.


title: Ami Vainio

text: Ami on edesmenneen Hanna Salinin pikkuserkku, joka väärinkäsityksen kautta saapui hoitamaan Hannan ja tämän poikapuolen Aleksin yhteistä Sofia-tytärtä. Alun perin Hanna oli jo passittamassa Amia takaisin kotiinsa, mutta huomattuaan Amin olevan taitava Sofian käsittelyssä, sai poika jäädä Salineille. Lopetettuaan Sofian hoitamisen Ami pääsi töihin kahvila Barbaariin, jossa hän ystävystyi Ken Ojalan ja tämän veljen Danielin kanssa. Heistä tuli pian myös kämppäkavereita. Ami on työskennellyt myös Talotaikureissa. Ensimmäisinä vuosinaan sarjassa Amilla oli rastat.


title: Ami Vainio

text: Amin äiti, Helena Rasi, sairastui vakavaan ympäri kehoa levinneeseen syöpään keväällä 2004, minkä Ami sai tietää Helsinkiin saapuneelta serkultaan Riku Jääskeläiseltä. Ami muutti pois Pihlajakadulta joksikin aikaa äitinsä tueksi ja palasi äitinsä alettua parantua kunnolla. Lopulta Amin äiti parani kokonaan.


title: Ami Vainio

text: Alkuaikoinaan sarjassa Ami seurusteli jonkin aikaa Inkan kanssa, mutta suhde päättyi eroon osapuolten ollessa eri mieltä joistakin asioista ja tunteet alkoivat hiipua molemmin puolin.


title: Ami Vainio

text: Amin ja Jennin lopulta avioliittoon johtanut suhde alkoi netin deitti-ilmoituksen kautta. Suhdetta kuitenkin jarrutti Jennin haluttomuus ryhtyä suhteeseen paljon nuoremman miehen kanssa sekä Nikon biologisen isän, Jennin entisen rakastajan Toni Veijalaisen ilmaantuminen kuvioihin. Toni kuitenkin menehtyi äkillisesti ja jätti Nikon isättömäksi, kunnes Niko eräänä päivänä alkoi kutsua Amia isäksi. Asiasta syvästi liikuttuneina Ami ja Jenni päättivät mennä naimisiin, jotta Ami saisi adoptoitua Nikon. Keväällä 2007 onneton avioliitto hajosi molempien osapuolten pettämisten jälkeen, mutta Jenni ja Ami pystyivät edelleen olemaan puheväleissä Nikon takia.


title: Ami Vainio

text: Jennin jälkeen Amilla oli lyhyt suhde Minnan kanssa. Minna kuitenkin alkoi suunnitella tulevaisuutta Amin mielestä turhankin innokkaasti. Ami ei kuitenkaan ollut valmis perustamaan perhettä, joten hän jätti Minnan. Samana päivänä hän vielä tapasi ensirakkautensa Nooran.


title: Ami Vainio

text: Ennen saapumistaan sarjaan teini-ikäinen Ami seurusteli Nooran kanssa. Suhde päättyi Nooran muutettua yllättäen Lontooseen. Nooran palattua Suomeen ja muutettua sisarensa luokse Pihlajakadulle Ami ja Noora tapasivat rapussa Nooran välteltyä Amia jonkin aikaa. Juuri edellisestä lyhyehköstä suhteestaan Minnaan eronneen Amin kiinnostus Nooraa kohtaan heräsi uudelleen. Noora kertoi Amille ulkomaille lähtönsä syyt ja he päättivät jutella ja tutustua uudelleen. Ami rohkeni jopa suutelemaan Nooraa. Myöhemmin kävi kuitenkin ilmi, ettei Nooralla ollut enää romanttisia tunteita Amia kohtaan.


title: Ami Vainio

text: Muutettuaan Helsinkiin Ami asui Hannan ja Aleksin yhteisessä asunnossa hoitaen Sofiaa. Myöhemmin Amin työkaveri ja hyvä ystävä Ken Ojala sai suostuteltua hänet muuttamaan Kenin ja tämän veljen Danielin yhteiseen kämppään Elina Ekholmin vuokralaisiksi. Myöhemmin Ami muutti yhteen naisystävänsä Jenni Vainion luokse. Jennin ja Amin erottua Ami muutti Ossi Puolakan kämppäkaveriksi Maarit Salinin omistamaan asuntoon, josta joutui Ossin kanssa muuttamaan pois Maaritin palatessa Helsinkiin. Ennen lähtöään Thaimaahan Ami ehti asua vielä Ossin ja Tuomo Tervajoen kanssa samassa asunnossa, jossa asui aikaisemmin Kenin ja Danielin kanssa.


title: Sosiaalisten vaikutusten arviointi

text: Sosiaalisten vaikutusten arviointi (SVA) tarkoittaa hankkeen tai toiminnan aiheuttamien ihmisten elinoloihin ja viihtyvyyteen kohdistuvien vaikutusten tunnistamista ja arviointia. Sosiaalisella vaikutuksella on tarkoitettu päätöksen, hankkeen tai toimen ihmiseen, yhteisöön tai yhteiskuntaan kohdistuvaa vaikutusta, joka aiheuttaa muutoksia ihmisten hyvinvoinnissa tai hyvinvoinnin jakautumisessa. Sosiaalinen on käännös englannin kielen sanasta 'social', jonka merkitys on paljon laajempi kuin suomen kielen sosiaalisen. Sosiaalisen ymmärtäminen kapeasti, sosiaalipolitiikkaan tai tulonsiirtoihin liittyvänä, on rajoittanut vaikutusten arviointia ja tehnyt rajanvedon sosiaalisten ja terveydellisten vaikutusten välillä ongelmalliseksi.


title: Niko Vainio

text: Niko Santeri Vainio on kuvitteellinen hahmo televisiosarjassa "Salatut elämät". Häntä näytteli vuosina 2002–2004 Okko Salminen, 2004–2007 Lauri Törhösen poika Risto Törhönen ja 2007–2008 Juha Karhu. Syksystä 2009 marraskuuhun 2011 asti Nikoa esitti Lari Laurikkala. Laurikkalan esittämä Niko palasi sarjaan vierailulle 27. tammikuuta 2014 esitetyssä jaksossa, mutta poistui jälleen 17. helmikuuta 2014.


title: Niko Vainio

text: Sarjassa Niko on Jenni Vainion ja Toni Veijalaisen ainoa lapsi. Hän syntyi saksalaisessa vankilassa, jossa hänen äitinsä Jenni, Tonin lavastamana kärsi rangaistusta sekaantumisestaan hämäriin bisneksiin. Oli myös syytä epäillä, että Nikon isä olisi Aki Nikkinen, koska Jenni oli suhteessa Akin kanssa ennen kuin joutui vankilaan ja huomasi olevansa raskaana. Jenni itse myös salaa toivoi Akin olevan Nikon isä ja väittikin asian olevan niin siskolleen Katjalle. Nikon syntymäajasta kuitenkin paljastui, että lapsi on Tonin. Vapauduttuaan Jenni ja Niko muuttivat takaisin Pihlajakadulle. Toni ei ehtinyt olla kauan osana poikansa elämää, koska hänet hukutettiin avantoon velkojen takia. Myöhemmin Jennin ja Ami Vainion alettua seurustella ja mentyä naimisiin Ami halusi adoptoida Nikon, jotta hän voisi olla oikea isä pojalle. Kun Niko kuuli Jennin kuolemasta, hän saapui Lempäälän hautausmaalle hyvästelemään Jennin.


title: Niko Vainio

text: Pienenä lapsena Nikon juonikuviot liittyivät lähinnä hänen vanhempiensa juonikuvioihin, kuten siihen, että Jennin oli vaikea löytää vauva-Nikolle hoitopaikkaa. Nikolle merkittäviä juonenkäänteitä olivat kevään 2005 päätösjaksossa tapahtunut ampuminen Kivirannoilla, kun Nikon hyvä ystävä Oona ampui Jenniä jalkaan, mikä järkytti Nikoa. Myös Oonan tippuminen hissikuiluun oli Nikon elämässä merkittävä juonenkäänne.


title: Niko Vainio

text: Niko ja Oona viettivät pari viikkoa Tampereella, mutta kasvoivat sillä reissulla muutaman vuoden ja palasivat teini-ikäisinä. Hän oli juuri aloittanut yläasteen, ollen samalla luokalla muutaman naapurinsa ja Oonan kanssa.


title: Niko Vainio

text: Niko harrasti pääasiassa uintia, jossa hänellä oli oma valmentaja. Harjoitusten uuvuttama Niko oli lähellä hukkua uimaharjoituksissaan, minkä vuoksi Niko joutui koulukiusaajien uhriksi. Nikon päätä uitettiin WC-pöntössä ja hänen vaatteitaan yritettiin väkisin repiä pois päältä. Oona yritti turhaan puolustaa Nikoa. Yritykset kertoa kiusaamisesta välinpitämättömälle luokanvalvoja Alpo Lassilalle eivät tuottaneet tulosta, minkä vuoksi Oona päätti Jennin avustuksella kertoa kiusaamisesta rehtorille. Rehtori sai kiusaamisen loppumaan, minkä seurauksena kiusaajat siirrettiin eri kouluun ja Lassila erotettiin virastaan. Nikon suurin intohimo teini-iässä oli matematiikka, jota hän opiskeli ahkerasti. Hän kävi jo yläasteikäisenä kuuntelemassa luentoja yliopistolla. Niko poistui sarjasta keväällä 2008, kun hän siirtyi opiskelemaan Valkeakoskelle, Päivölän opiston matematiikkalukioon.


title: Niko Vainio

text: Aikuistunut Niko palasi sarjaan marraskuussa 2009. Niko ystävystyi entisen kiusaajansa Joonatan Sievisen kanssa. Selvisi, että matematiikka ei kiinnostanutkaan häntä. Sen sijaan hän oli kiinnostunut koripallosta. Hän perusti muun muassa koripallokerhon, johon kuuluivat Miika, Ossi, Joonatan, Heidi, Tuukka, Peppi, Heli, Sampo ja Noa. Hän iski silmänsä naapurin uuteen tuttavuuteen Peppi Puolakkaan. Myöhemmin Niko ja Peppi alkoivat seurustella, mutta suhdetta koetteli Pepin mustasukkaisuus ja vaikeus luottaa Nikoon, mitkä pääosin johtuvat Nikon seksisuhteesta reilusti vanhempaan Katariina Mäkelään. Pian Niko ja Peppi erosivat.


title: Niko Vainio

text: Kevään 2011 päätösjaksossa Miika Mäkelä sieppasi Katariinan. Huolestunut Niko ryhtyi etsimään Katariinaa. Vainiot kohtasivat Miikan, joka esitti palanneensa Suomeen etsimään Katariinaa. Niko sai selville, että Miika oli Katariinan sieppauksen takana. Miika lukitsi Nikon samaan häkkiin Katariinan kanssa. Useita päiviä samassa häkissä aikaa viettäneiden Nikon ja Katariinan välit jälleen lämpenivät ja he päätyivät harrastamaan seksiä. Harhautukseksi Miika kirjoitutti Nikolla sanelemansa viestin, jonka mukaan Niko olisi lähtenyt Katariinan kanssa lemmenlomalle. Miikan huomaamatta Niko kirjoitti paperille mandariininmehulla salaviestin äidilleen. Miika toimitti viestin salaa Jennille, joka hämmentyi saamastaan viestistä. Jenni sai sähköpostiinsa Miikan salaa kehittelemän kuvan Nikosta ja Katariinasta, jotka olivat yhdessä palmun alla. Myös Severi Sievinen näki kuvan Jennin sähköpostissa. Miika ja Jenni hämmentyivät, kun Miikan puhelimen käsiinsä saanut Severi väitti nähneensä saman kuvan myös Miikan puhelimessa.


title: Niko Vainio

text: Jennin epäilykset heräsivät kuvan myötä, mutta Miika sai Jennin uskomaan, että Niko ja Katariina todella olivat ulkomailla. Jennin silittäessä työasuaan hän löysi sen taskuun unohtamansa kirjeen. Silitysrauta oli tuonut esiin Nikon salaviestin, jossa luki ”Miika”. Jenni näytti kirjeen Antti Polvijärvelle. Heille selvisi, kuka Nikon ja Katariinan katoamisen takana todella oli. Miika otti Katariinan mukaansa ja jätti Nikon häkkiin, jonka oveen hän asensi pommin.


title: Niko Vainio

text: Jenni ja Antti löysivät häkkiin sidotun Nikon ja häkin ovessa tikittävän pommin. Antti epäonnistui pommin purkamisessa. Kyseessä oli kuitenkin valepommi, jolla Miika hankki itselleen lisää aikaa pakomatkaansa. Miika aikoi paeta ulkomaille moottoriveneellä Katariina mukanaan, mutta laiturilla Katariina pääsi irti köysistään ja tönäisi Miikaa, joka sai iskun päähänsä ja horjahti mereen. Katariina pelasti Miikan hukkumiselta. Miika päätyi vankilaan tekojensa seurauksena.


title: Niko Vainio

text: Ennen kidnappausta Antti oli kosimassa Katariinaa. Tapauksen jälkeen Antti päätti kysyä asiaa uudestaan Katariinalta. Katariina kuitenkin kieltäytyi, sillä oli häkissä ollessaan ymmärtänyt rakastavansa Nikoa. Katariina ja Niko alkoivat seurustella julkisesti, mikä Jennin oli kuitenkin vaikea sulattaa.


title: Niko Vainio

text: Katariina kieltäytyi muuttamisesta yhteen Nikon kanssa. Niko kuuli Jenni ja Katariinan keskustelevan Nikon ja Katariinan suhteesta. Niko käsitti Katariinan olevan erittäin epävarma suhteen tulevaisuudesta. Niko pettyi, pakkasi tavaransa ja muutti Ouluun.


title: Niko Vainio

text: Kun Nikon äiti Jenni Vainio kuoli Kuulan perhettä vainonneen Heiskasen ammuttua tätä, Katja kertoi hyvästellessään Jenniä Pihlajakatulaisten pitämässä muistotilaisuudessa, että ulkomailla asuva Niko saapuu Jennin kotipaikkakunnalla Lempäälässä pidettäviin varsinaisiin hautajaisiin. Ruudussa Nikoa ei kuitenkaan nähty.


title: Niko Vainio

text: Katariinan kanssa seurusteleva Jiri uskoi suhteensa olevan vakaalla pohjalla, toisin kuin silloin, kun Katariina seurusteli Nikon kanssa. Jiri kuuli Nikon olevan tulossa käymään Helsinkiin, mutta häntä harmitti, kun ei ollut kertonut tälle seurustelevansa Katariinan kanssa, mutta Joonatan arveli Nikolla olleen Oulussa opiskellessaan lukuisia naisia. Jiri päätti soittaa Nikolle ja nähdä vanhaa ystäväänsä. He tapasivat kaupungilla ja Niko kertoi tulleensa hoitamaan edesmenneen äitinsä asioita. Jiri esitteli Nikolle kahvilaansa, jossa Niko kertoi miettineensä, mikä hänelle on elämässä ollut tärkeintä paljastaen samalla toisen syyn, miksi hän tuli Helsinkiin: hän halusi palata Katariinan kanssa yhteen. Hän ei kuitenkaan saanut Katariinaa takaisin ja päätti lähteä takaisin Ouluun.


title: Lyhytkarvainen hollanninpaimenkoira

text: Lyhytkarvainen hollanninpaimenkoira on keskikokoinen paimenkoira. Hollanninpaimenkoirasta on kolme karvamuunnosta, pitkäkarvainen, karkeakarvainen ja lyhytkarvainen. Hollanninpaimenkoiraa kutsutaan usein lempinimellä "holsku". Hollanniksi lyhytkarvan nimi on "Hollandse Herdershond korthaar" ja englanniksi "Dutch Shepherd Dog shorthaired".


title: Lyhytkarvainen hollanninpaimenkoira

text: Lyhytkarvainen hollanninpaimenkoira on sopusuhtainen ja lihaksikas koira. Sen turkki on melko karheaa ja lyhyttä villavalla pohjavillalla. Koiralla on kaulus, housut sekä hapsuinen häntä. Karvapeitteen hyväksytty väri on brindle eli juovikas, mutta myös värivirheellisiä syntyy. Juovia on joko (kullan)keltaisella pohjalla ("gold brindle") tai harmaalla pohjalla ("silver brindle"). Musta maski päässä on toivottava. Silmät ovat mantelinmuotoiset, tummahkot, normaalikokoiset eivätkä ulkonevat. Kuonon ja kallon tulisi olla saman mittaiset, otsapenger on vähäinen ja kallo litteähkö. Huulet ovat tiiviit. Runsas musta väri karvapeitteessä ei ole toivottavaa. Uroksen säkäkorkeus on 57-62 cm ja nartun 55-60 cm, korkeuteen nähden koiran tulee olla painoltaan sopusuhtainen. Koira on hieman korkeuttaan pidempi.


title: Lyhytkarvainen hollanninpaimenkoira

text: Rotumääritelmän mukainen lyhytkarvainen hollanninpaimenkoira on ystävällinen, hyvin luotettava, uskollinen ja yhteistyöhaluinen. Valitettavasti rodussa esiintyy myös varautuneempia yksilöitä, joiden kohdalla kannattaakin kiinnittää huomiota pennun totuttamiseen jo varhaisessa vaiheessa sietämään erilaisia ihmisiä ja eläimiä. Koira on motivoitunut oppimaan uusia asioita ja sen vuoksi myös helposti koulutettavissa. Lyhytkarvainen hollanninpaimenkoira on kuitenkin hyvin aktiivinen ja vaatii sekä fyysistä että henkistä aktiviteettia. Pelkäksi sohvakoiraksi hollanninpaimenkoirasta ei ole; tekemisenpuute johtaa helposti erinäiseen ongelmakäyttäytymiseen kuten tavaroiden tuhoamiseen tai paimennus- ja vartioimiskäytöksen lisääntymiseen.


title: Lyhytkarvainen hollanninpaimenkoira

text: Hollanninpaimenkoira soveltuu hyvin erilaisiin tehtäviin. Alkujaan sitä on käytetty maatilan monissa tehtävissä; paimentamaan, vahtimaan pihaa ja vetämään kärryjä. Nykyisin sitä käytetään mm. haku-, jälki-, viesti- sekä rauniokoirana. Myös agility- ja toko-koiria löytyy. Luonteensa puolesta se on erinomainen harrastus- ja työkoira. Hollanninpaimenkoirilla on Suomessa palveluskoirakoeoikeudet, vaikka FCI ei luekaan rotua käyttökoiraksi.


title: Lyhytkarvainen hollanninpaimenkoira

text: Lonkka- ja kyynärniveltilastoissa lyhytkarvainen muunnos on hollanninpaimenkoirista kaikkein tervein, eikä kyseisiä vikoja juuri esiinny. Em. tutkimusten ohella lyhytkarvaisille suositellaan selkäkuvausta mahdollisten muutosten toteamiseksi (spondyloosi, LTV).


title: Lyhytkarvainen hollanninpaimenkoira

text: Vuosikymmeniä jalostukseen käytettiin ainoastaan parhaat käyttöominaisuudet omaavia yksilöitä, joten rodun käyttöominaisuudet ovat säilyneet tähän päivään asti. Geenipoolin laajentamiseksi lyhytkarvaisen hollanninpaimenkoiran jalostukseen on ajan kuluessa käytetty belgianpaimenkoiria, saksanpaimenkoiria ja erityisesti KNPV-linjaisia ei-FCI-rekisteröityjä käyttökoiria, joiden taustalta löytyy kaikkiakin em. rotuja. Myös lyhyt-pitkäkarvaristeytystaustaisia koiria on käytetty jalostukseen lyhytkarvojen kanssa.


title: Lyhytkarvainen hollanninpaimenkoira

text: NHC eli Nederlandse Herdershonden Club perustettiin Hollannissa vuonna 1898. VVHH eli Vereniging voor de Hollandse Herder perustettiin vuonna 1989 lyhytkarvakasvattajien yhdistykseksi, joka myöhemmin sai nimen Vereniging Kortharige Hollandse Herder. Vuonna 2012 yhdistys pääsi Hollannin kennelliiton Raad van Beheer'in silmissä samalle viivalle NHC:n kanssa virallistumalla toiseksi rotuyhdistykseksi, jolloin nimi vaihdettiin VVHH:ksi. Nykyisin nämä kaksi yhdistystä tekevät tiivistä yhteistyötä. Suomen Hollanninpaimenkoirat ry on merkitty yhdistysrekisteriin vuonna 1994 ja se toimii Suomen Palveluskoiraliiton alaisuudessa. Rotua harrastavan yhdistyksen statuksen Suomen Hollanninpaimenkoirat ry sai vuonna 2003.


title: Lyhytkarvainen hollanninpaimenkoira

text: Ensimmäinen lyhytkarva tuotiin Suomeen vuonna 1991 ja ensimmäinen pentue syntyi maassamme vuonna 1993. Alusta asti lyhytkarva on ollut toiseksi yleisin karvamuunnos pitkäkarvan jälkeen, mutta se yleistyy nykyisin nopeampaa tahtia, ja ohittanee kokonaisrekisteröinneissä pitkäkarvan lähivuosina.


title: Pitkäkarvainen hollanninpaimenkoira

text: Pitkäkarvainen hollanninpaimenkoira on keskikokoinen paimenkoira. Hollanninpaimenkoirasta on kolme karvamuunnosta, lyhytkarvainen, karkeakarvainen ja pitkäkarvainen. Hollanninpaimenkoiraa kutsutaan usein lempinimellä "holsku". Hollanniksi pitkäkarvan nimi on "Hollandse Herdershond langhaar" ja englanniksi "Dutch Shepherd Dog longhaired".


title: Pitkäkarvainen hollanninpaimenkoira

text:
Pitkäkarvainen hollanninpaimenkoira on sopusuhtainen ja lihaksikas koira. Karva on koko rungossa pitkää, suoraa ja karkeaa, sen alla on villava pohjavilla. Päässä, korvissa, raajojen etuosassa ja käpälissä on lyhyttä sekä tiheää karvaa. Eturaajojen takaosassa on hapsut, hännän tulee olla tuuhea, takaraajoissa pitkäat karvat muodostavat housut. Karvapeitteen väri on aina brindle eli juovikas. Brindlessä voi olla mustia juovia keltaisella pohjalla (gold brindle) tai harmaalla pohjalla (silver brindle). Musta maski on toivottava. Uroksen säkäkorkeus on 57-62 cm ja nartun 55-60 cm, korkeuteensa nähden koiran tulee olla painoltaan sopusuhtainen. Rungon pituuden ja korkeuden suhde toisiinsa tulee olla 9:10.
Pitkäkarvainen hollanninpaimenkoira on lempeä ja tottelevainen. Sillä on tyypillinen paimenkoiran luonne ja se on erittäin aktiivinen. Aktiivisuutensa vuoksi koira tarvitseekin paljon kaikenlaista toimintaa ja liikuntaa, tai se voi alkaa purkaa energiaansa epätoivottuna toimintana kuten kodin tuhoamisena ja hillittömiin mittasuhteisiin paisuvana vahtimisena.


title: Pitkäkarvainen hollanninpaimenkoira

text: Hollanninpaimenkoira soveltuu hyvin erilaisiin tehtäviin. Alkujaan sitä on käytetty maatilan monissa tehtävissä; paimentamaan, vahtimaan pihaa ja vetämään kärryjä. Nykyisin sitä käytetään mm. haku-, jälki-, viesti- sekä rauniokoirana. Myös agility- ja toko-koiria löytyy. Hollanninpaimenkoira on luonteensa puolesta mainio harrastus- ja työkoira. Pitkäkarvaista muunnos on vuosien saatossa kuitenkin ollut enemmän näyttelykoira kuin muut muunnokset, ja siksi sen käyttöominaisuudet eivät usein ole yhtä voimakkaat kuin muilla karvamuunnoksilla. Hollanninpaimenkoirilla on Suomessa palveluskoirakoeoikeudet, vaikka FCI ei luekaan rotua käyttökoiraksi.


title: Pitkäkarvainen hollanninpaimenkoira

text: Pitkäkarvainen muunnos on tänä päivänä Suomessa lonkkatilastoiltaan heikoin muunnos, joskaan D- tai E-lonkkia rodussa ei juurikaan tavata. Yleistyvä ongelma varsinkin pitkäkarvaisilla hollanninpaimenkoirilla on kilpirauhasen vajaatoiminta, mikä suositellaankin testattavaksi jalostukseen käytettäviltä koirilta.


title: Pitkäkarvainen hollanninpaimenkoira

text: Hollanninpaimenkoiran pitkäkarvainen muunnos ehti jo kadota, mutta se on elvytetty maalaiskoiria ja lyhytkarvaisia hollanninpaimenkoiria käyttäen toisen maailmansodan jälkeen. Vuonna 1984 rotuun risteytettiin belgianpaimenkoira tervuerenia kahden pentueen verran, ja kyseisistä pennuista ja niiden jälkeläisistä neljässä polvessa puhutaan F-koirina, jotka rekisteröitiin Hollannissa VRH-rekisteriin ja Suomessa ne kuuluivat ER-rekisteriin. Tänä päivänä näiden risteytyskoirien jälkeläiset ovat jo puhtaassa rekisterissä. Muunnoksen geenipoolin lisäämiseksi rotuun on käytetty lyhytkarvaista hollanninpaimenkoiraa 2000-luvulla viiden pentueen verran. Näistä yhdistelmistä kolme on tehty Suomessa.


title: Pitkäkarvainen hollanninpaimenkoira

text: NHC eli Nederlandse Herdershonden Club perustettiin Hollannissa vuonna 1898. Suomen Hollanninpaimenkoirat ry on merkitty yhdistysrekisteriin vuonna 1994 ja se toimii Suomen Palveluskoiraliiton alaisuudessa. Rotua harrastavan yhdistyksen statuksen Suomen Hollanninpaimenkoirat ry sai vuonna 2003.


title: Pitkäkarvainen hollanninpaimenkoira

text: Ensimmäinen Suomeen tuotu hollanninpaimenkoira oli pitkäkarva ja se tuotiin vuonna 1989, mutta rekisteröitiin vasta seuraavan vuoden puolella. Ensimmäinen pentue syntyi maassamme vuonna 1994. Alusta asti pitkäkarva on ollut yleisin karvamuunnos maassamme, mutta lyhytkarva ohittanee sen kokonaisrekisteröinneissä lähivuosina. Hollannin jälkeen Suomessa on maailman eniten pitkäkarvaisia hollanninpaimenkoiria.


title: Terveysvaikutusten arviointi

text: Terveysvaikutusten arviointi (TVA) tarkoittaa hankkeen tai toiminnan aiheuttamien terveyteen kohdistuvien vaikutusten tunnistamista ja arviointia. Terveys tulee ymmärtää arviointia tehtäessä hyvin laajasti. Arvioinnissa tulee huomioida sekä fyysiseen terveyteen kohdistuvat vaikutukset että terveyden psyykkiseen ja sosiaaliseen puoleen kohdistuvat vaikutukset. Terveysvaikutuksia voidaan arvioida myös sosioekonomisten terveyserojen näkökulmasta.


title: Terveysvaikutusten arviointi

text: Terveysvaikutusten arvioinnin perustan luo terveydensuojelulaki (763/1994), jonka käsite terveyshaitta vastaa käsitettä merkittävä terveysvaikutus. Terveyshaitalla tarkoitetaan sairautta, muuta terveydenhäiriötä tai sellaisen tekijän tai olosuhteen esiintymistä, joka voi vähentää väestön tai yksilön elinympäristön terveellisyyttä. Ilmanlaatuun, meluun, talousveteen, elintarvikkeisiin, uimaveteen, maaperään, kemikaaleihin, säteilyyn tai muihin mahdollisesti terveyshaittoja aiheuttaviin tekijöihin liittyy ohjearvoja ja tunnuslukuja, joiden ylittyminen määritellään terveyshaitaksi. Henkilökohtaisesti koetut terveyshaitat tai niiden pelko taas nähdään useimmin sosiaalisena vaikutuksena.


title: Karkeakarvainen hollanninpaimenkoira

text: Karkeakarvainen hollanninpaimenkoira on keskikokoinen paimenkoira. Hollanninpaimenkoirasta on kaksi muutakin karvamuunnosta, pitkäkarvainen ja lyhytkarvainen. Karkeakarvaista hollanninpaimenkoiraa kutsutaan usein lempinimellä "karkkari" tai vain pelkkä "holsku". Hollanniksi rodun nimi on "Hollandse Herdershond ruwhaar" ja englanniksi "Dutch Shepherd Dog wirehaired".


title: Karkeakarvainen hollanninpaimenkoira

text: Karkeakarvainen hollanninpaimenkoira on sopusuhtainen ja lihaksikas koira. Karva on paksua, karkeaa, kovaa ja pörröistä, ja siinä on vielä tiheä ja villava pohjavilla. Kuonossa ja kulmakarvoissa tulee olla pystyä karvaa. Päässä ja korvissa karva ei ole yhtä runsasta kuin muualla rungossa. Hännässä on runsas karvapeite. Karvapeitteen väri on aina brindle eli juovikas. Brindlessä voi olla mustia juovia keltaisella pohjalla (gold brindle) tai harmaalla pohjalla (silver brindle). Musta maski on toivottava. Aikaisemmin karkeakarvalle hyväksyttiin väreiksi myös siniharmaa ja pippuri&suola. Uroksen säkäkorkeus on 57-62 cm ja nartun 55-60 cm, korkeuteensa nähden koiran tulee olla painoltaan sopusuhtainen. Rungon pituuden ja korkeuden suhde toisiinsa tulee olla 9:10.


title: Karkeakarvainen hollanninpaimenkoira

text: Karkeakarvainen hollanninpaimenkoira on lempeä ja tottelevainen. Sillä on tyypillinen paimenkoiran luonne, ja se on erittäin aktiivinen. Aktiivisuutensa vuoksi se tarvitseekin paljon kaikenlaista toimintaa ja liikuntaa. Se on myös helposti koulutettava, uskollinen ja luotettava.


title: Karkeakarvainen hollanninpaimenkoira

text: Hollanninpaimenkoira soveltuu hyvin erilaisiin tehtäviin. Alkujaan se on ollut maatilojen yleiskoira, jota on käytetty tilan monissa tehtävissä; paimentamaan, vahtimaan pihaa ja vetämään kärryjä. Nykyisin sitä käytetään mm. haku-, jälki-, viesti- sekä rauniokoirana. Myös agility- ja toko-koiria löytyy. Hollanninpaimenkoira on luonteensa puolesta mainio harrastus- ja työkoira. Pitkäkarvaista muunnos on vuosien saatossa kuitenkin ollut enemmän näyttelykoira kuin muut muunnokset, ja siksi sen käyttöominaisuudet eivät usein ole yhtä voimakkaat kuin muilla karvamuunnoksilla. Hollanninpaimenkoirilla on Suomessa palveluskoirakoeoikeudet, vaikka FCI ei luekaan rotua käyttökoiraksi.


title: Karkeakarvainen hollanninpaimenkoira

text: Karkeakarvaisen hollanninpaimenkoiran lonkkakuvaustulokset ovat parantuneet huomattavasti rodun alkuajoista maassamme, ja nykyisin lonkka- tai kyynärnivelsairauksia ei juurikaan esiinny. Karkeakarvaisilla esiintyy jonkin verran silmäsairauksia ja niille tuleekin normaalin silmäpeilauksen ohella suorittaa gonioskopiatutkimus glaukomariskin arvioimiseksi. Turkki tulee hoitaa nyppimällä se kahdesti vuodessa.


title: Karkeakarvainen hollanninpaimenkoira

text: Karkeakarvaisen hollanninpaimenkoiran jalostukseen on ajan kuluessa muutaman kahdesti käytetty belgianpaimenkoiria (laekenois ja tervueren, molempia kerran) sekä lyhytkarvaista hollanninpaimenkoiraa. Lyhytkarvaristeytyksiä tehdään nykypäivinäkin poikkeusluvalla jonkun vuoden välein jossakin päin maailmaa. Kannan pienuuden vuoksi karkeakarvainen hollanninpaimenkoira on geenipooliltaan erittäin kapea rotu ja mahdollisen katoamisuhan alainen.


title: Karkeakarvainen hollanninpaimenkoira


title: Karkeakarvainen hollanninpaimenkoira

text: Ensimmäinen karkeakarvainen hollanninpaimenkoira tuotiin Suomeen vuonna 1990. Se oli kantavana ja maamme ensimmäinen pentue syntyi samana vuonna. Karkeakarvainen on muunnoksista harvinaisin niin Suomessa kuin kaikissa muissakin maissa.


title: Vapaa pelaaja

text: Vapaa pelaaja eli niin sanottu vapaa agentti () on ammattimaisessa joukkueurheilussa pelaaja, joka on vapaa siirtymään seurasta toiseen ilman seurojen välistä siirtokorvausta. Yleensä tällaisessa tilanteessa pelaajan entinen seura on vapauttanut pelaajan sopimuksestaan tai sopimus on umpeutunut.


title: Vapaa pelaaja

text: Joissain sarjoissa siirtymiselle on asetettu aikarajoituksia. Esimerkiksi jääkiekkosarja NHL:ssä vapaan pelaajan on tehtävä sopimus uuden seuransa kanssa ennen joulukuun alkua voidakseen edustaa seuraa virallisissa otteluissa vielä saman kauden aikana. Eurooppalaisissa jalkapallosarjoissa kaikki pelaajasiirrot tapahtuvat niin sanottujen siirtoikkunoiden aikana. Syksystä kevääseen pelattavissa sarjoissa siirtoikkunat ovat auki tammikuussa kauden ollessa puolivälissä ja heinä–elokuussa kauden päätyttyä. Useissa sarjoissa on kokonaan sopimuksettomille pelaajille muitakin siirtoaikoja.


title: Viktor Lebedev

text: Viktor Zaharovitš Lebedev (1900–1968) oli neuvostoliittolainen diplomaatti. Hän toimi maansa Suomen-lähettiläänä vuosina 1951–1958.


title: Viktor Lebedev

text: Lebedevin yllättävä nimittäminen Suomeen herätti aluksi suomalaisissa epäilyksiä hänen toimittuaan sitä ennen lähettiläänä Prahassa ja Varsovassa voimakkaan sovjetisoinnin aikana. Pessimistiset odotukset kuitenkin hälvenivät melko pian, kun rauhallisesti ja joviaalisti esiintynyt diplomaatti alkoi tulla toimeen myös Suomen ei-kommunististen yhteiskuntapiirien kanssa.


title: Viktor Lebedev

text: Pääministerinä tuolloin toiminut Urho Kekkonen rakensi nopeasti toimivan kontaktin Lebedeviin. Neuvostoliiton varaulkoministeri Valerian Zorin jopa läksytti Lebedeviä Moskovassa siitä, että tämä tulkitsi raporteissaan ”porvari-tilanherrojen” puoluetta edustavan Kekkosen politiikkaa liian myönteisesti.


title: Viktor Lebedev

text: Elokuussa 1954 Neuvostoliitto korotti Helsingin-edustustonsa suurlähetystöksi, jolloin Lebedevin tittelikin muuttui lähettiläästä suurlähettilääksi.


title: Viktor Lebedev

text: 26.1.1956 Lebedev allekirjoitti yhdessä Neuvostoliiton varapääministeri M. G. Pervuhinin, Suomen pääministerin Kekkosen ja ulkoministeri Johannes Virolaisen kanssa Porkkalan alueen luovutuspöytäkirjan.


title: Viktor Lebedev

text: Kaksi viikkoa ns. yöpakkashallituksen nimittämisen jälkeen Lebedev kutsuttiin Moskovaan ilman tavanomaisia lähtömuodollisuuksia, ja Kekkoselle ilmoitettiin, ettei suurlähettiläs enää palaa eikä hänelle nimitetä seuraajaa. Suurlähetystöä johti siitä lähtien va. asianhoitaja Ivan Filippov kriisin laukeamiseen asti.


title: Viktor Lebedev

text: Vuosina 1960–1962 Lebedev toimi Neuvostoliiton ulkoministeriön diplomaattikorkeakoulun rehtorina.


title: Markus Rogan

text: Markus Antonius Rogan (s. 4. toukokuuta 1982 Wien) on itävaltalainen uimari, joka voitti kaksi hopeamitalia vuoden 2004 kesäolympialaisissa.


title: Markus Rogan

text: Roganin ensimmäinen suuri saavutus oli MM-hopeamitali 200 metrin selkäuinnissa pitkän radan MM-kilpailuissa 2001, Fukuokassa.


title: Markus Rogan

text: Kesäolympialaisissa 2004 Rogan sijoittui toiseksi 100 metrin ja 200 metrin selkäuinneissa, kummallakin matkalla hänet voitti yhdysvaltalainen Aaron Peirsol. Alun perin Peirsol hylättiin 200 metrin matkalla, mutta nostettiin myöhemmin kultamitalistiksi.


title: Markus Rogan

text: Rogan opiskeli Stanfordin yliopistossa 2000–2004. 8. joulukuuta 2005 Rogan teki Triestessä lyhyen radan EM-kilpailuissa 200 metrin selkäuinnissa uuden maailmanennätyksen ajalla 1.50,43. Ennätys kuitenkin rikkoutui lyhyen radan MM-kilpailuissa 2006, kun yhdysvaltalainen Ryan Lochte rikkoi sen ajalla 1.49,05. Kaksi vuotta myöhemmin lyhyen radan MM-kilpailuissa Manchesterissa Rogan voitti kyseisen lajin maailmanennätysajalla 1.47,84, ja tällä kertaa Lochte jäi hänen taakseen niukasti.


title: Naruto Shippūden: Narutimate Accel

text: Naruto Shippūden: Narutimate Accel (, ) on CyberConnect2:n kehittämä ja Namcon julkaisema tappelupeli, joka perustuu Masashi Kishimoton anime- ja mangasarja "Narutoon". Se on ""-pelisarjan neljäs osa ja niistä ensimmäinen, joka perustuu uuteen "Naruto Shippūden" animesarjaan.


title: Naruto Shippūden: Narutimate Accel

text: Peli esiteltiin ensimmäisen kerran Weekly Shonen Jump -lehdessä animesarjan ohella.


title: Theban piiritys

text: Theban piiritys tapahtui vuonna 335 eaa. kreikkalaisen Theban kaupungin noustua kapinaan Makedoniaa vastaan. Aleksanteri Suuri piiritti joukkoineen kapinoivan kaupungin ja tuhosi sen.


title: Theban piiritys

text: Makedonian kuningas Filippos II kukisti kreikkalaiset kaupunkivaltiot Khaironeian taistelussa vuonna 338 eaa. ja perusti Korintin liiton, johon kukistetut kaupungit kuuluivat. Filippos murhattiin kaksi vuotta myöhemmin ja kuninkuus siirtyi hänen pojalleen Aleksanterille. Aleksanterin sotiessa Traakiassa ja Illyriassa makedonialaisia vastustavat henkilöt kaappasivat vallan. He saivat kansan puolelleen väittämällä, että Aleksanteri oli kuollut Illyriassa käydyssä taistelussa. Theban linnoituksessa, Kadmeiassa, oli Filippoksen asettama varuskunta. Kun sotilaat saivat kuulla kapinasta, he linnoittautuivat linnoitukseen. Kuultuaan Theban kapinasta Aleksanteri marssi pikavauhtia sitä vastaan.


title: Theban piiritys

text: Aleksanteri pystytti leirinsä Kadmeian lähelle, jotta hän voisi auttaa siellä olevia makedonialaisia taistelun syttyessä. Thebalaiset olivat rakentaneet kaksinkertaiset piiritykset linnoituksen ympärille. Aluksi Aleksanteri ei halunnut ryhtyä taisteluun vaan toivoi, että asia saataisiin selvitettyä rauhallisesti.


title: Theban piiritys

text: Ptolemaioksen mukaan Perdikkas hyökkäsi kaupunkia vastaan ilman, että hän olisi saanut siihen käskyä Aleksanterilta. Perdikkaan jalkaväkiosasto sai murrettua thebalaisten puolustuksen. Kun Aleksanteri näki Perdikkaan osaston hyökkäävän, hän määräsi muutkin osastot hyökkäämään. Thebalaiset tekivät kuitenkin hyökkäyksen ja ajoivat makedonialaiset pakosalle. Sen seurauksena Aleksanteri käski falangin vastahyökkäykseen, joka ajoi thebalaiset kaupunkiinsa. Makedonialaiset pääsivät kaupunkiin portista, jota thebalaiset eivät ehtineet paetessaan sulkea.


title: Theban piiritys

text: Piirityksen jälkeen Aleksanteri antoi liittolaistensa päättää Theban kohtalosta. Kadmeiaan päätettiin asettaa varuskunta ja tuhota kaupunki maan tasalle. Theban naapurit, jotka tukivat Makedoniaa, saivat jakaa kaupungin alueet. Naiset, lapset ja taistelusta hengissä selvinneet miehet myytiin orjina. Ainoastaan temppelit ja Aleksanterin käskystä myös runoilija Pindaroksen talo säilyivät tuholta.


title: Clarence Nash

text: Clarence Charles "Ducky" Nash (7. joulukuuta 1904 Watonga, Oklahoma – 20. helmikuuta 1985 Glendale, Kalifornia) oli yhdysvaltalainen ääninäyttelijä, joka parhaiten tunnetaan Aku Ankan äänenä, jota hän esitti vuodesta 1934 kuolemaansa asti. Aku Ankan lisäksi hän esitti myös Iines Ankkaa varhaisemmissa piirretyissä sekä Tupua, Hupua ja Lupua. Watongan kaupungissa on hänen kunniakseen nimetty katu. Nash työskenteli ennen filmiuraansa maitomyyjänä.


title: Clarence Nash

text: Walt Disney sattui kuulemaan Nashin esityksen, jossa hän imitoi ankkoja. Disneyn mielestä Nashin ääni sopi hyvin puhuvalle ankalle pian valmistuvassa elokuvassa "Viisas Kana Kananen". Tämän jälkeen Nash antoi Aku Ankalle äänensä yli 120 lyhyt- ja kokopitkään elokuvaan 50 vuoden ajan. Nashin viimeiseksi elokuvaksi jäi vuonna 1983 valmistunut "Mikki Hiiren jouluaatto".


title: Clarence Nash

text: Clarence Nash kuoli leukemiaan vuonna 1985.


title: Bremer Roland

text: Bremer Roland on Rolandin patsas Bremenin torilla raatihuoneen ja tuomiokirkon välissä. Sekä patsas että raatihuone ovat UNESCOn maailmanperintöluettelossa. Bremenissä on muitakin Rolandin patsaita.


title: Bremer Roland

text: Patsas on 5,47 metriä korkea ja on 60 senttimetriä korkealla jalustalla. Patsaan takana on katos. Jalusta ja katos mukaan lukien patsaalla on korkeutta 10,21 metriä. Patsas on kuvattu Saksan vuoden 2010 kahden euron erikoisrahaan.


title: Suomi-palkinto

text: Suomi-palkinto on opetus- ja kulttuuriministeriön vuosittain jakama kulttuuripalkinto. Se voidaan myöntää tunnustukseksi joko merkittävästä taiteellisesta urasta, huomattavasta taiteellisesta saavutuksesta tai lupaavasta läpimurrosta. Palkinto voidaan myöntää yksittäiselle taiteilijalle, työryhmälle, yhteisölle, yritykselle tai kulttuuritapahtumalle. Vuonna 2018 palkinnon suuruus oli 24 700 euroa.


title: Suomi-palkinto

text: Suomi-palkintoja alettiin jakaa vuonna 1993. Vuosina 1993–1994 Suomi-palkinnot korvasivat valtion taidetoimikuntien myöntämät valtionpalkinnot kulttuurin eri alojen edustajille. Vuoteen 1998 asti jaettiin myös Nuoren taiteen Suomi-palkintoja. Valtion taidetoimikuntien myöntämien valtionpalkintojen käytäntöön palattiin vuonna 1995, kuitenkin niin, että myös taidetoimikuntien omalle alalleen myöntämät palkinnot olivat vuosina 1995–1998 nimeltään Suomi-palkintoja. Vuodesta 1999 lähtien taidetoimikuntien myöntämät palkinnot ovat jälleen olleet nimeltään ko. taiteenalan valtionpalkintoja.Lähde


title: Suomi-palkinto

text: Lähde


title: Artikulaatiotyö

text: Artikulaatiotyö-käsitteen on alun perin ottanut käyttöön yhdysvaltalainen sosiologi Anselm Strauss (1985) tutkiessaan työtä eri osastoilla useissa San Franciscon sairaaloissa. Tämän tutkimusraportin mukaan työ koostuu useista työlinjoista, jotka sisältävät tehtäväklustereita, mitkä mahdollistavat työn tekemisen tarkoitetulla tavalla. Sekä työlinjat että tehtävät vaativat kuitenkin koordinointia, koska haluttu lopputulos ei synny ilman järjestelyjä tai aikataulutusta, jotka Strauss (1985) määrittää tutkimusraportissaan artikulaatiotyöksi.


title: Artikulaatiotyö

text: Vakuutusyhtiön toimistotyön tutkimuksessa Gerson & Star (1986) kirjoittavat, että artikulaatiotyö käsittää kaikki tarvittavat askeleet, jotka liittyvät kokoontumiseen, järjestelyyn, tarkkailuun sekä koordinointiin työn suorittamiseksi.


title: Artikulaatiotyö

text: Schmidt & Bannon (1992) nostavat esiin artikulaatiotyön merkityksen sekä tieteellisenä tutkimusalueena CSCW:ssä että CSCW järjestelmien suunnittelussa. CSCW:n tutkimusalueena artikulaatiotyö ei 90-luvun alkuun mennessä ollut keskeisellä sijalla johtuen kesken olevasta CSCW:n kehitysprosessista ja näin ollen tieteenalueen epätarkasta määrityksestä. Schmidt et al. (1992) mukaan CSCW:n tutkimusalutta pitäisi laajentaa kollaboratiivisen työn vaatimusten tukemiseen ryhmille tarjottavan tietokonetuen lisäksi. Kollaboratiivinen työ on työtä, jossa työntekijöillä on keskinäinen riippuvuus työstään, minkä vuoksi heidän on tehtävä yhteistyötä saadakseen työnsä tehdyksi. Juuri tästä keskinäisestä riippuvuudesta johtuen, mihin tahansa kollaboratiiviseen työhön liittyy useita ns. epäoleellisia neuvottelun ja kontrolloinnin aktiviteetteja yhteistyön onnistumiseksi. Nämä epäoleelliset aktiviteetit käsittävät työtehtävien osittamisen eri työntekijöille sekä tehtävien antamisen yksittäisten työntekijöiden suoritettaviksi. Epäoleellisia nämä tehtävät ovat sen vuoksi, että ne eivät suoraan liity itse päätyöhön, tuotteen tai palvelun valmistamiseen, mutta ovat kuitenkin merkittävästi vaikuttamassa päätyön aikaan saamisessa ja edellyttävät artikulaatiotyötä. (Schmidt et al. 1992.)


title: Bremenin tuomiokirkko

text: Bremenin tuomiokirkko ("St. Petri Dom") sijaitsee Bremenissä, Saksassa, kauppatorin laidalla. Kirkon kaksi tornia kohoaa 98 metrin korkeuteen ja niitä yhdistävää goottilaista rakennusta koristaa ruusukuviointi ja kolmionmuotoinen päätyseinä.


title: Bremenin tuomiokirkko

text: Tuomiokirkko rakennettiin 1000- ja 1200-luvun välisenä aikana. Sen rakentaminen aloitettiin roomalaistyylisenä pilaribasilikana, jonka rakentamisen oli aloitettu arkkipiispa Bezelinin (1035–1043) ja Adalbertin (1043–1072) käskystä. Kaksi kryptaa ja lähes jokainen tuomiokirkon alaosan seinistä ovat jääneet jäljelle tuolta ajalta. Kirkon sisällä on historiallisia nähtävyyksiä, joihin kuuluu mm. kahdeksan muumiota lasiarkuissa. Rakennuksessa lounaiskappelissa on myös museo.


title: Bremenin tuomiokirkko

text: Katedraalin länsipuolella on muistokivi paikalla jossa teloitettiin sarjamurhaaja Gesche Gottfried vuonna 1831. Se oli Bremenin viimeinen julkinen teloitus.


title: Sam Hanks

text: Samuel "Sam" Hanks (13. heinäkuuta 1914 – 27. kesäkuuta 1994) oli yhdysvaltalainen kilpa-autokuljettaja, joka voitti Indianapolis 500 -kilpailun vuonna 1957. Koska Indianapolis 500 -kilpailu oli Formula 1 -kisakalenterissa vuosina 1950-1960, Sam Hanks sai yhteensä 20 pistettä urallaan.


title: Kannabisleivonnainen

text: Kannabisleivonnainen on leivonnainen, jonka valmistamiseen on käytetty jotain kannabistuotetta. Syötynä kannabiksen vaikutusaika on pitkäkestoisempi kuin poltettuna ja se alkaa vaikuttaa hitaammin, koska kannabiksen vaikuttavan yhdisteen tetrahydrokannabinolin (THC) imeytyminen ruuansulastuselimistössä kestää jonkin aikaa. Kannabispäihtymys kestää 6–8 tuntia, jos se on saatu syömällä eli kaksi kertaa kauemmin kuin siinä tapauksessa, että päihtymys johtuu kannabiksen polttamisesta.


title: Kannabisleivonnainen

text: Koska syötynä THC:n täytyy kulkeutua ruuansulastuselimistön läpi päästääkseen verenkiertoon, paljon suurempi osa siitä metabolisoituu aktiiviseksi aineenvaihduntatuotteeksi 11-hydroksi-THC:ksi kuin poltettaessa. 11-hydroksi-THC on noin 20 % THC:tä voimakkaampaa ja läpäisee veri-aivoesteen nopeammin.


title: Kannabisleivonnainen

text: Kannabisleivonnaisia voi valmistaa itse tai ostaa esimerkiksi kannabistuotteita myyvistä kahviloista maissa, joissa kannabiksen myyminen on sallittua. Kannabista lisätään yleensä voihin, koska sen vaikuttavat aineet, kannabinoidit, ovat rasvaliukoisia. Voita kuumennetaan pannulla tai kattilassa, ja sitä käytetään aineksena leivonnaisten valmistuksen yhteydessä.


title: Kannabisleivonnainen

text: Kannabisleivonnaisille on monia nimityksiä, joista yleisin lienee "space cake" eli avaruuskakku. Muita syötäviä/juotavia kannabistuotteita on mm. bhang ja green dragon.


title: Suomi-sarjan kausi 2005–2006

text: Jääkiekon Suomi-sarjan eli Suomen kolmanneksi korkeimman sarjatason kausi 2005-2006 pelattiin kahdessa lohkossa, joiden neljä parasta pääsi pudotuspeleihin ja pudotuspelien neljä parasta Mestiskarsintaan. Lohkojen viimeiset joutuivat karsintasarjaan. Kausi oli seitsemäs, kun Suomi-sarjaa pelattiin.


title: Suomi-sarjan kausi 2005–2006

text: Suomi-sarjan mestaruus ratkaistiin Mestiskarsinnan yhteydessä pelattuna kaksinkertaisena sarjana.


title: Suomi-sarjan kausi 2005–2006

text: Hermeksen pudottua Mestiksestä Suomi-sarjaan Hermes 2 luopui sarjapaikastaan ja sen sai JHT.


title: Suomi-sarjan kausi 2005–2006

text: Uusintaottelu TuusKi - HC Kerava 7-3. Myös HC Kerava sai sarjapaikan HeKin, SaPKon ja KOO-VEEn noustua Mestikseen.


title: Suomi-sarjan kausi 2005–2006

text: Tilastoarkisto, Suomen Jääkiekkoliitto


title: Yvonne Vera

text: Yvonne Vera (19. syyskuuta 1964 Bulawayo – 7. huhtikuuta 2005 Toronto) oli zimbabwelainen kirjailija.


title: Yvonne Vera

text: Vera lähti vuonna 1987 Yorkin yliopistoon Torontoon. Kun Vera palasi synnyinmaahansa, hän nousi kansallisgallerian johtajaksi Bulawayossa. Hän voitti urallaan useita kirjailijapalkintoja, kuten Commonwealth Writers’ Prizen.


title: Yvonne Vera

text: Veran kirjalliseen tuotantoon kuuluu muun muassa "Palava perhonen" (2000), hänen ensimmäinen suomennettu teoksensa.


title: Yvonne Vera

text: Vera kuoli huhtikuussa 2005 aivokalvontulehdukseen sairaalassa Torontossa. Hän oli paraikaa kirjoittamassa kuudetta romaaniaan Kanadassa, jossa hän miehensä kanssa asui. Vera oli HIV-positiivinen, ja aivokalvontulehduksen on ilmoitettu puhjenneen AIDS:in komplikaationa.


title: Tuttipullo

text: Tuttipullo on pullo, joka on tarkoitettu pienille lapsille ruokkimisvälineeksi, jos vauvan ravinnontarve ei tule täytettyä imettämällä ja kiinteällä ruoalla.


title: Tuttipullo

text: Tuttipullosta juotetaan useimmiten pumpattua äidinmaitoa, äidinmaidonkorviketta, vieroitusvalmistetta tai imeväisen erityisvalmistetta. Siitä voidaan antaa myös muita nesteitä. Tuttipullot valmistetaan tavallisesti muovista tai lasista, ja niissä oleva pullotutti on tehty silikonista tai luonnonkumista. WHO:n vuoden 1981 yleiskokouksessa hyväksyttiin Äidinmaidonkorvikkeiden kansainvälinen markkinointikoodi, joka kieltää tuttipullojen markkinoinnin.


title: Tuttipullo

text: Tuttipullon edeltäjä oli "maitosarvi", jota nimitettiin myös tutiksi. Se oli ontto sarvi, joka laitettiin puisessa telineessä eli sarvenrengissä olevaan reikään kapeampi pää alaspäin. Sarvenrenki oli kiinni kehdon laidan ja patjan välissä. Sarven alapäässä oli kankainen tai nahkainen tai lehmännännistä tehty kärkikappale imemistä varten. Sarvi täytettiin maidolla, vellillä tai vedestä ja imelletyistä ruisjauhoista tehdyllä ns. syömäjuurella. Ahvenanmaalla maitosarven velli valmistettiin seoksesta, jossa oli vettä, maitoa, sokeria ja leipää sekä jopa olutta tai viiniä.


title: Guanosiinitrifosfataasit

text: Guanosiinitrifosfataasit (GTPaasit) ovat ryhmä entsyymejä, jotka sitovat ja hydrolysoivat GTP:tä. GTP:n sitominen ja hydrolyysi tapahtuvat entsyymin pitkälle säilyneessä G-domeenissa, joka on kaikilla GTPaaseilla samanlainen.


title: Guanosiinitrifosfataasit

text: GTPaasit osallistuvat useisiin solun toimintoihin:


title: Guanosiinitrifosfataasit

text: Eräs GTPaasi on Ras, joka on tärkeä solunsisäinen signaalinvälittäjä.


title: Kinaasi

text: Kinaasi on entsyymi, joka siirtää fosfaattiryhmiä korkeaenergisiltä luovuttajamolekyyleiltä (kuten ATP:ltä) tietyille kohdemolekyyleille (substraateille). Tätä fosfaattiryhmien siirtoa kutsutaan "fosforylaatioksi". Fosfaattiryhmien poiston eli "defosforylaation" tekevät puolestaan fosfataasientsyymit.


title: Kinaasi

text: Fosforylaation tarkoituksena on useimmiten kohdemolekyylien aktivointi, vaikka harvoin fosforylaatio myös estää kohdeproteiinin toiminnan. Keskeinen kinaasityyppi ovat proteiinikinaasit, jotka aktivoivat tiettyjä kohdeproteiineja solujen sisäisissä ja välisissä signaalinvälitysketjuissa. Useat näiden ketjujen toimintaa estävät lääkkeet inhiboivat juuri aktivoivia proteiinikinaaseja.


title: Salibandyn maailmanmestaruuskilpailut

text: Salibandyn miesten maailmanmestaruuskilpailut ovat kansainvälisen salibandyliiton IFF:n järjestämä turnaus, jossa pelataan maailmanmestaruudesta kahden vuoden välein.


title: Salibandyn maailmanmestaruuskilpailut

text: Ensimmäiset kisat järjestettiin vuonna 1996. Ylivoimaisesti parhaiten maailmanmestaruuskilpailuissa on menestynyt Ruotsi, joka on miehissä voittanut mestaruuden kahdeksan kertaa. Kahdestatoista finaalista kymmenessä vastakkain ovat olleet Suomi ja Ruotsi. Miehet ovat pelanneet myös Euroopan-mestaruudesta vuosina 1994 ja 1995.


title: King Diamond

text: King Diamond (oikealta nimeltään Kim Bendix Petersen, s. 14. kesäkuuta 1956 Kööpenhamina, Tanska) on heavy metal -muusikko. King Diamond on tunnettu laulutyylistään, jolle on ominaista korkeiden ylä-äänien kirkuminen falsetissa. Diamondilla on todettu olevan 4 oktaavin ääniala.


title: King Diamond

text: Kim Bendix Petersen varttui kolmen nuoremman veljensä kanssa Hvidovren kunnassa Tanskan pääkaupunkiseudulla. Omien sanojensa mukaan hänellä oli onnellinen lapsuus: hieman ankara, mutta toisaalta paljon vapautta. Hänen veljensä ja vanhempansa ovat olleet aina hänelle hyvin läheisiä. Myös King Diamondin vanhemmat olivat aikoinaan kiinnostuneita okkultismista, vaikka pitivätkin itseään kristittyinä. King Diamondin vuonna 1987 kuollut isä toimi toisen maailmansodan aikana Tanskan vastarintaliikkeessä.


title: King Diamond

text: Kahdeksanvuotiaana Petersen aloitti jalkapallon harrastamisen. Hän saavuttikin lajissa junioritasolla mainittavaa menestymistä; hän muun muassa edusti Tanskan nuorisomaajoukkueita eri ikäluokissa. Näiden vuosien aikana hän pelasi muun muassa Hvidovre IF:ssä Søren Lerbyn ja Frank Andersenin kanssa, joista tuli myöhemmin Tanskan ensimmäisiä ammatikseen pelaavia jalkapalloilijoita.


title: King Diamond

text: Petersen kuunteli nuoruudessaan päivittäin tanskalaista radio-ohjelmaa, jossa soitettiin rock–musiikkia. Hän äänitti myös paljon radio-ohjelmia kaseteille. Kuultuaan vuonna 1970 Jimmy Pagen kitaransoittoa Led Zeppelinin "Communication Breakdown" –kappaleella, hän päätti alkaa itse soittaa kitaraa. Vuonna 1971, viisitoistavuotiaana hän osti ensimmäisen levysoittimensa ja pari kuukautta myöhemmin ensimmäisen kitaransa. Led Zeppelin pysyi hänen suosikkiyhtyeenään, vaikka Petersen oli innostunut myös muun muassa Black Sabbathista, Deep Purplesta ja Jethro Tullista. Yksinkertaisen vahvistimen hän sai lahjaksi vanhempiensa tutulta, joka oli rakentanut sen itse. Kouluvuosinaan Petersenillä ei ollut tyttöystäviä, sillä hän käytti kaiken aikansa jalkapalloharrastuksen ja musiikin parissa. Petersen joutui myös olemaan paljon pois koulusta, mutta hyvän muistinsa ja kovan työnteon ansiosta hänellä oli kuitenkin melko hyvät arvosanat.


title: King Diamond

text: Petersenin ensimmäinen yhtye oli nimeltään Brainstorm, johon hän liittyi vuonna 1973. Tällöin hän vielä toimi pelkästään kitaristina. Yhtyeen ensimmäisellä keikalla Petersen esiintyi meikattuna yhtyeen muiden jäsenten tavoin. Petersen oli saanut maskeerausidean nähtyään Alice Cooperin keikan vuonna 1975. Jäsenet ottivat myös taiteilijanimet itselleen, ja tällöin Petersen valitsi nimekseen King Diamond.


title: King Diamond

text: 20 vuoden iässä Petersen luopui haaveistaan jalkapalloammatilaisena ajanpuutteen vuoksi, ja alkoi suhtautua vakavammin musiikkiin. Lukiosta lähdettyään hän työskenteli vähän aikaa laboranttina, muttei pitänyt työstään, koska hänen piti muun muassa työskennellä rottien parissa.


title: King Diamond

text: Vuonna 1978 King Diamond jätti Brainstormin ja aloitti Black Rose –nimisen yhtyeen solistina. Hän olisi oikeastaan halunnut jatkaa kitaristina, mutta yhtye etsi nimenomaan laulajaa ja Black Rosen vanha kitaristi halusi soittaa yksin. Diamond ei vielä tuolloin ollut kovinkaan kehittynyt laulaja, ja hänen laulunsa sanottiin muistuttavan huutamista korkeissa nuoteissa. Myös hänen äänensä tuli nopeasti käheäksi laulamisesta. , Diamond ei kuitenkaan halunnut ottaa laulutunteja, ja ajan myötä hänen äänensä kehittyi itsestään. Saatuaan palautetta eräältä keikalta olleelta alkoi King Diamond väkisin kehittää falsettiaan, josta tuli myöhemmin hänen tunnusmerkinsä. Black Rosen aikoihin King Diamond omaksui myös lisää satanistisia elementtejä lavashow’hunsa, esimerkiksi sian päitä ja verta käytettiin.


title: King Diamond

text: King Diamond jätti Black Rosen joulukuussa 1980 noin kymmenen konsertin jälkeen. Tämän jälkeen hänet kutsuttiin punk-yhtye Bratsin solistiksi. Diamond suostui pyyntöön, ja hänen liittymisensä jälkeen Bratsin musiikki muuttui aikaisempaa raskaammaksi. Brats solmi myös levytyssopimuksen levy-yhtiö CBS:n kanssa, mutta yhteistyö päättyi CBS:n vaadittua yhtyeeltä pehmeämpää, tarttuvampaa tyyliä. King Diamond jätti Bratsin yhdessä Hank Shermannin kanssa. He liittyivät aikaisemmin Bratsissa soittaneen Michael Dennerin yhtyeeseen Danger Zone, joka muutti pian nimekseen Mercyful Fate.


title: King Diamond

text: Mercyful Fate levytti kaksi albumia, jotka nousivat kulttimaineeseen. King Diamond jatkoi satanististen ja okkultisten teemojen ammentamista yhtyeen lavashow’hun ja musiikkiin. Tämä johti osaltaan musiikillisiin erimielisyyksiin yhtyeen toisen keulahahmon Shermanin kanssa. "Don't Break the Oath" –albumia seuranneen kiertueen jälkeen Diamond jättikin yhtyeen lähteäkseen soolouralle. Diamondin sooloyhtyeeseen liittyivät myös Michael Denner sekä basisti Timi Hansen.


title: King Diamond

text: Mercyful Fate teki comebackin vuonna 1992 ja julkaisi viisi albumia lisää. King Diamond laittoi yhtyeen tauolle vuonna 2000, koska halusi jälleen keskittyä soolouraansa.


title: King Diamond

text: King Diamond on julkaissut sooloyhtyeensä kanssa 12 studioalbumia. Diamondin pitkäaikainen yhteiskumppani sooloyhtyeessä on ollut Andy LaRocque. "" –albumin aikoihin hän tapasi unkarilaisen Livia Zitan, josta tuli myöhemmin hänen vaimonsa. Zita oli myös taustalaulajana mukana vuoden 2002 jälkeen ilmestyneillä albumeilla.


title: King Diamond

text: Vuonna 2007 ilmestyneen albumin "Give Me Your Soul... Please" kappale ”Never Ending Hill” toi Diamondille Grammy-ehdokkuuden parhaan metalliesityksen –sarjassa.


title: King Diamond

text: Vuonna 2009 King Diamondista muuntui pelattava hahmo "" –pelissä, jossa hän esiintyy Mercyful Faten laulussa Evil.


title: King Diamond

text: 29. marraskuuta 2010 King Diamond joutui sairaalaan sydänongelmien vuoksi. Hänellä havaittiin olleen useita sydänkohtauksia sekä sepelvaltimotauti. Diamondille tehtiin sepelvaltimon ohitusleikkaus onnistuneesti, ja hän pääsi joulukuun alussa kotiin toipumaan. Diamondin musiikilliset projektit joutuivat kuitenkin tauolle.


title: King Diamond

text: 7. joulukuuta 2011 King Diamond esiintyi lavalla Metallican kanssa Metallican 30-vuotisjuhlissa San Franciscossa..


title: King Diamond

text: Kesäkuussa 2012, King Diamond esiintyi comeback-konsertissa Sweden Rock Festivalissa. Hän on tekemässä paluuta myös kiertueen muodossa, muun muassa lupautunut Tuska-festivaaleille kesäkuussa 2013.


title: King Diamond

text: Diamondilla on tapana käyttää lavaesiintymisissään mikrofonia joka on kiinni kahdessa reisiluussa joista muodostuu risti. Toinen asia, jota King käytti esiintymisissään 80-luvun alussa, oli ihmispääkallo "Melissa", joka varastettiin 80-luvun puolivälissä esiintymisen jälkeen Alankomaissa. Vuonna 2006 julkaistiin artikkeli jonka mukaan "Melissa" olisi palautettu takaisin Kingille , mutta tämä paljastui myöhemmin huijaukseksi ja kallo on edelleen kateissa. 1980-luvun loppupuoliskolla KISS-yhtyeen basisti Gene Simmons valitti Kingin käyttämän kasvojen meikkaustyylin olevan liian lähellä hänen omaansa, tämän vuoksi on olemassa harhaluulo että Diamond olisi vaihtanut maalauskuviointiaan Simmonsin uhkailujen perusteella mutta tällä ei ole mitään tekemistä maalaustyylien vaihtumisten kanssa.


title: Kurjat

text: Kurjat () on Victor Hugon kirjoittama romaani, joka ilmestyi vuonna 1862. Teos saavutti heti ilmestymisensä jälkeen suuren suosion. Tarina sijoittuu 1800-luvun alkupuolen Ranskaan ja seuraa monien henkilöiden yhteenkietoutuneita kohtaloita.


title: Kurjat

text: Hugo oli aktiivinen ihmisoikeuksien edistäjä, ja juuri halusta arvostella ja muuttaa sen aikaista yhteiskuntaa syntyi "Kurjat". Kirjailija oli teoksensa ilmestyessä maanpaossa kotimaastaan Ranskasta Napoleon III:n vuoksi. Hugo oli kirjoittanut ensimmäisen versionsa kirjastaan jo 1830-luvulla, mutta koska hänen asenteensa esimerkiksi kirkkoa kohtaan olivat muuttuneet noina vuosina, hän kirjoitti kirjan kokonaan uudelleen.


title: Kurjat

text: Kurjien henkilöhahmoista useat perustuvat tosielämän henkilöihin. Jean Valjean ja poliisitarkastaja Javert perustuvat löyhästi tosielämän henkilöön nimeltä Eugène François Vidocq. Vidocq oli Ranskan tunnetuimpia rikollisia, myöhemmin Vidocqista tuli poliisi. Monet historian tutkijat pitävät Vidocqia modernin rikostutkimuksen luojana. Vidocqin elämäkerta innoitti myös monia muita kirjailijoita Hugon lisäksi. Piispa Myrielin hahmoa taas innoitti Bienvenu de Miollis. Miollis toimi Ranskan Dignen katedraalin piispana vuodesta 1805 vuoteen 1838. Monet tapahtumat Kurjien juonessa perustuvat Hugon henkilökohtaisiin kokemuksiin. Esimerkiksi vuonna 1841 Hugo esti prostituoidun pidätyksen ja käytti käymäänsä dialogia myöhemmin romaanin kohdassa, jossa Valjean vaati poliisimestari Javertia vapauttamaan Fantinen.


title: Kurjat

text: "Kurjat" koostuu viidestä osasta. Ensimmäinen osa alkaa vuoden 1815 Digneestä, johon Jean Valjean saapuu vapauduttuaan vankilasta 19 vuoden jälkeen. Valjean käännytetään pois kaikista majataloista, koska hänen keltainen passinsa kertoo hänen vankilataustastaan. Lopulta Dignen hyväsydäminen piispa Myriel majoittaa Valjeanin luokseen. Valjean ei kuitenkaan voi vastustaa kiusausta ja pakenee yöllä vieden piispan hopeat mukanansa. Poliisin pidättäessä Valjeanin Myriel väittää lahjoittaneensa hopeat hänelle. Poliisien jättäessä kaksikon piispa vakuuttaa Valjeanille, että hopeat ovat todella hänen ja muistuttaa häntä rehellisen elämän aloittamisesta.


title: Kurjat

text: Kuusi vuotta myöhemmin Valjean käyttää uutta henkilöllisyyttä (Madeleine) ja on varakas tehtaanomistaja ja kaupungin pormestari. Valjeanin kävellessä kadulla hän näkee miehen, joka on jäänyt loukkuun vaunujen rattaiden alle. Hän pyytää ihmisiä auttamaan, mutta kun kukaan ei suostu nostamaan vaunuja, Valjean pelastaa miehen omin voimin. Kaupungin poliisitarkastaja Javert alkaakin epäillä pormestaria, koska hän tuntee vain yhden miehen, joka olisi pystynyt kyseiseen voimannäyttöön. Miehen nimeltä Jean Valjean.


title: Kurjat

text: Vuosia aikaisemmin Pariisissa, Félix Tholomyès rakastuu naiseen nimeltä Fantine, jonka kuitenkin hylkää. Fantine synnyttää tyttären, ja hänen on pidettävä huolta sekä itsestään että tyttärestään. Fantine jättää tyttärensä Cosetten Thénarderien perheeseen uskoen, että hänestä pidetään hyvää huolta. Fantine saa työpaikan Madeleinen (Jean Valjean) tehtaasta ja lähettää Thénardierin perheelle rahaa. Thénardierit kuitenkin valehtelevat Fantinelle hänen tyttärensä hyvinvoinnista ja vaativat häneltä yhä enemmän rahaa. Fantine erotetaan työstään, koska paljastuu, että hänellä on avioton lapsi. Elättääkseen itsensä ja lapsensa Fantine päätyy prostituoiduksi. Erään miehen ahdistellessa häntä kadulla hän hyökkää tämän kimppuun. Poliisitarkastaja Javert pidättää Fantinen, joka anoo vapautusta, koska hän ei voi elättää tytärtään ollessaan vankilassa. Javert kuitenkin tuomitsee hänet kuudeksi kuukaudeksi vankilaan. Valjean (pormestari Madeleine) puuttuu asiaan ja käskee Javertia vapauttamaan Fantinen. Valjean muistaa naisen ja tuntee olevansa vastuussa hänestä, koska tämä erotettiin hänen tehtaaltaan. Hän lupaa Fantinelle hakevansa Cosetten äitinsä luokse ja vie Fantinen sairaalaan.


title: Kurjat

text: Myöhemmin Javert tulee jälleen tapaamaan Valjeania. Hän haluaa, että hänet erotetaan virastaan, sillä hän on ilmiantanut Madelainen, eli väittänyt, että hän on oikeasti Valjean, ja onkin paljastunut, että on pidätetty mies, jonka todistajat ovat tunnistaneet Valjeaniksi. Valjean päättää pelastaa Valjeaniksi tunnistetun miehen ja paljastaa oikean henkilöllisyytensä, minkä jälkeen hän palaa Fantinen luokse sairaalaan. Sairaalassa Javert yrittää pidättää Valjeanin. Valjean pyytää tältä kolmea päivää hakeakseen Cosetten, mutta Javert kieltäytyy. Fantinelle selviää pian, ettei Cosette ole sairaalassa, ja hän kysyy tyttärensä olinpaikkaa. Javert käskee naisen olla hiljaa ja paljastaa Valjeanin todellisen henkilöllisyyden ja hänen rikollisen taustansa. Šokissa, sairauden heikentämänä Fantine vajoaa takaisin sänkyynsä ja kuolee.


title: Kurjat

text: Teoksen toisessa osassa kuvaillaan Fantinen tyttären, nuoren Cosetten elämää. Valjean pakenee, jää kiinni ja tuomitaan kuolemaan. Kuningas kuitenkin muuttaa rangaistuksen elinkautiseksi pakkotyöksi. Ollessaan vankilassa Toulonin satamassa Valjean pakenee heittäytymällä aaltoihin. Valjeanin ruumista ei löydetä, ja pian hänet julistetaan kuolleeksi.


title: Kurjat

text: Valjean saapuu Montfermeilin kaupunkiin jouluaattona. Hän näkee nuoren Cosetten noutamassa vettä yksin metsässä ja saattaa hänet majataloon. Majatalossa hän huomaa, että nuorta tyttöä kohdellaan kaltoin samalla kun Thénardierin omia lapsia hemmotellaan. Valjean ilmoittaa, että haluaa ottaa Cosetten mukaansa. Saadakseen tytön mukaansa hän näyttää Thénardiereille Cosetten äidin kirjettä ja lahjoo heidät rahalla. Valjean ja Cosette matkaavat Pariisin, jossa hän ja Cosette elävät onnellisina, kunnes poliisitarkastaja Javert on jälleen Valjeanin jäljillä. Valjean ja Cosette saavat majapaikan mieheltä, jonka Valjean aikaisemmin pelasti rattaiden alta. Valjean päätyy luostarin puutarhuriksi, kun taas Cosette pääsee oppilaaksi nunnaluostariin.


title: Kurjat

text: Kahdeksan vuotta toisen osan tapahtumista, Enjolrasin johtama opiskelijaliike ABC (Les Amis de l'ABC) valmistelee barrikadia ja mielenosoitusta parantaakseen työläisluokan asemaa. Mielenosoitukseen ottaa osaa myös Pariisin köyhälistö, mukaan lukien Thénardierin pariskunnan vanhin poika Gavroche, joka on katulapsi Thénardierien hylättyä hänet. Yksi opiskelijoista on toisen sukupolven paroni Marius Pontmercy, joka on karkotettu perheensä luota liian vapaamielisten mielipiteidensä vuoksi. Ollessaan Luxembourgin puistossa Marius rakastuu ohimennen näkemäänsä Cosetteen, josta on varttuessaan kehittynyt varsin viehättävä tyttö.


title: Kurjat

text: Thénardierit ovat muuttaneet Pariisiin ja elävät köyhyydessä jouduttuaan vararikkoon. He ovat vaihtaneet sukunimeään "Jondretteksi". Ryysyihin pukeutunut Éponine, Thénardierien vanhin tytär, käy Mariuksen luona pyytämässä mieheltä rahaa. Marius säälii tyttöä ja antaa hänelle rahaa. Époninen lähtiessä Marius seuraa naapureitaan seinässä olevan raon läpi. Hän näkee Époninen tulevan sisään ja ilmoittavan, että heille on tulossa kuuluisa hyväntekijä. Hyväntekijöiksi paljastuvat Jean Valjean ja Cosette. Valjean lupaa tuoda Jondretteille vuokrarahat. Kun Cosette ja Valjean lähtevät, Marius pyytää Époninea ottamaan selvää Cosetten osoitteesta. Éponine suostuu, koska on syvästi rakastunut Mariukseen. Thénardierit ovat kuitenkin tunnistaneet Valjeanin, vannovat tälle kostoa ja ottavat yhteyttä pahamaineiseen rikollisseuraan nimeltä Patron-Minette.


title: Kurjat

text: Marius kuulee Thénardierien suunnitelmasta ja ilmoittaa suunnitellusta rikoksesta Javertille. Mariuksen palatessa kotiin Valjean saapuu vuokrarahan kanssa. Thénardierit ja Patron-Minette yllättävät Valjeanin ja Thénardierit paljastavat aiemman sukunimensä. Samalla Marius tunnistaa Thénardierin mieheksi, joka pelasti hänen isänsä hengen Waterloossa. Hän yrittää keksiä keinon pelastaa Valjean pettämättä kuitenkaan Thénardierin luottamusta. Valjean ei myönnä tuntevansa Thénardieria ja sanoo tälle, etteivät he ole koskaan tavanneet. Seuraavaksi Valjean yrittää paeta ikkunan kautta, mutta epäonnistuu, ja hänen kätensä sidotaan. Thénardier määrää Valjeanin maksamaan hänelle 200 000 frangia ja kirjoittamaan kirjeen, jossa pyytää Cosettea asunnolle, jotta he voisivat pitää tyttöä luonaan, kunnes Valjean hakisi rahat. Valjeanin kirjoitettua kirjeen hän kertoo osoitteen, ja rouva Thénardier lähtee hakemaan tyttöä. Hän kuitenkin palaa yksin, sillä Valjean on antanut väärän osoitteen.


title: Kurjat

text: Rouva Thénardierin ollessa poissa Valjean vapauttaa itsensä häntä sitovista köysistä. Thénardier päättää tappaa Valjeanin, mutta paikalle saapunut Javert pidättää Thénardierit ja Patron-Minetten lukuun ottamatta Gavrochea, joka ei ole osallinen perheen rikoksiin eikä ole läsnä tapahtumapaikalla. Valjean ehtii paeta hetkeä ennen Javertin saapumista.


title: Kurjat

text:
Éponine vapautuu vankilasta, koska hän ei ole osallinen perheensä rikoksiin. Tyttö etsii Mariuksen ja kertoo tälle Cosetten osoitteen. Hän vie Mariuksen Valjeanin talolle, jossa Marius tapaa viimein Cosetten, ja he tunnustavat rakkautensa. Samalla Cosette kuitenkin kertoo Mariukselle, että hän ja Valjean lähtevät Englantiin viikon sisällä. Samana päivänä, Thénardier ja Patron-Minette onnistuvat vankilapaossaan Gavrochen avulla.
Valjean tulee kuitenkin toisiin ajatuksiin muutosta ja kertoo Cosettelle, että he jäävät Pariisin ja muuttavat vain toiseen taloon.
Kahden päivän päästä opiskelijat järjestävät mellakan ja valtaavat kadun. Gavroche huomaa piileksivän Javertin ja kertoo Enjolrasille hänen olevan vakooja. Javert tarjoutuu vakoilemaan opiskelijoiden hyväksi, mutta häntä ei uskota. Samana iltana Marius palaa Cosetten ja Valjeanin talolle huomatakseen sen olevan tyhjillään. Marius lähtee barrikadeille.
Mariuksen saapuessa barrikadeille mielenilmaus on jo alkanut. Hänen pysähtyessään sotilas ampuu häntä, mutta toinen mies hyppää luodin eteen ja pelastaa Mariuksen. Sotilaiden lähestyessä barrikadeja Marius nousee pienen barrikadin päälle soihtu kädessään ja uhkaa räjäyttävänsä sen, elleivät sotilaat peräänny.


title: Kurjat

text:
Sotilaiden peräännyttyä Marius palaa pienemmälle barrikadille, josta hän löytää miehen, joka otti kuolettavan laukauksen Mariuksen puolesta. Mies kutsuu Mariusta nimeltä ja Mariukselle valkenee, että mies on todellisuudessa miehen vaatteisiin pukeutunut Éponine. Kun Éponine kuolee Mariuksen polville, hän tunnustaa, että hän halusi hänen ja Mariuksen kuolevan yhdessä. Seuraavaksi Éponine antaa Mariukselle kirjeen ja pyytää Mariusta suutelemaan häntä otsalle, kun hän on kuollut ja tunnustaa viimeisellä henkäyksellä olleensa "pikkuisen rakastunut" häneen.
Marius täyttää Époninen viimeisen toiveen säälistä tyttöä kohtaan ja menee tavernaan lukemaan kirjeen, jonka kirjoittajaksi paljastuu Cosette. Hän saa tietää Cosetten olinpaikan ja kirjoittaa tälle jäähyväiskirjeen ja pyytää Gavrochea toimittamaan sen perille. Gavroche kuitenkin antaa kirjeen Valjeanille, joka saa tietää, että Cosetten rakastettu on menossa taistelemaan ja on aluksi helpottunut mutta tunnin päästää asia alkaa vaivata häntä ja hän päättää lähteä barrikadeille.


title: Kurjat

text: Valjeanin saapuessa barrikadeille hän ei tiedä, pitäisikö hänen antaa Mariuksen kuolla vai suojella tätä. Myöhemmin Valjean pelastaa Javertin opiskelijoiden käsistä ja tarjoutuu tappamaan tämän heidän puolestaan. Valjean kuitenkin päästää Javertin pakoon, minkä jälkeen Valjean löytää tajuttoman ja haavoittuneen Mariuksen ja pakenee tapahtumapaikalta viemäreiden kautta kantaen Mariusta olkapäillään. Poistuessaan viemäreistä Valjean törmää Javertiin ja vakuuttaa poliisitarkastajan antamaan hänelle aikaa, jotta hän voisi pelastaa Mariuksen. Javert suostuu. Tämän jälkeen Valjean pyytää lupaa käydä kotonaan, mihin Javert myös suostuu. Javert kertoo odottavansa häntä ulkona, mutta kun Valjean katsoo ulos ikkunastaan, hän huomaa, että Javert on poissa. Javert kävelee yksin katua pitkin ja huomaa olevansa ristiriidassa itsensä kanssa. Hän ei halua enää pidättää Valjeania mutta ei kykene unohtamaan velvollisuuttaan poliisitarkastajana. Lopulta, pystymättä ratkaisemaan asiaa hän tekee itsemurhan heittäytymällä Seineen.


title: Kurjat

text: Marius toipuu hitaasti vammoistaan, ja pian hän ja Cosette menevät naimisiin.


title: Kurjat

text:
Myöhemmin Thénardier lähestyy Mariusta valepukuisena, mutta Marius tunnistaa Thénardierin. Thénardier yrittää kiristää Mariusta tiedoillaan Valjeanista, mutta hänen tehdessään niin Mariukselle selviää, että Valjean on pelastanut hänen henkensä barrikadeilla. Marius ottaa esiin kourallisen seteleitä, 1500 frangia, ja kertoo antavansa rahat Thénardierille, jos hän lupaa lähteä eikä enää palata. Thénardier suostuu tarjoukseen.
Mariuksen ja Cosetten palatessa Valjeanin talolle Marius ketoo Cosettelle, että Valjean oli pelastanut hänen henkensä barrikadeilla. He saapuvat kuolemaisillaan olevan Valjeanin luokse. Viimeisinä hetkinään Valjean ymmärtää löytäneensä onnen, paljastaa Cosettelle hänen menneisyytensä ja kuolee onnellisena miehenä.


title: Kurjat

text: Kurjat on kertomus yhteiskunnan jalkoihinsa polkemista, lain epäoikeudenmukaisuuksista, viattomien kärsimyksistä ja elämän kurjuudesta, mutta myös uhrautumisesta ja velvollisuudentunnosta. Eräs "Kurjien" tärkeimmistä teemoista on lähimmäisenrakkaus. Tätä puhtaimmillaan edustaa piispa Myriel, joka ohjaa Valjeanin henkiseen kasvuun.


title: Kurjat

text: Romaanin pohjalta on tehty Alain Boublilin ja Claude-Michel Schönbergin musikaali "Les Misérables" ja useita elokuvia, kuten Riccardo Fredan ohjaama "Kurjat" ("I Miserabili", 1948), Jean-Paul Le Chanoisin ohjaama "Kurjat" ("Les Misérables", 1958), Glenn Jordanin TV-elokuva "Les Misérables" (1978), Robert Hosseinin "Les Misérables" (1982), Bille Augustin ohjaama "Kurjat" ("Les Misérables", 1998) ja tuoreimpana Tom Hooperin ohjaama musikaalielokuva "Les Misérables" (2012). Lisäksi aiheesta on tehty useita televisiosarjoja ja myös animesarja. Radiosovituksista tunnetuimpia on Orson Wellesin vuonna 1937 ohjaama versio, jossa Welles myös esittää Jean Valjeanin roolin.


title: Kurjat

text: Suomessa Alain Boublilin ja Claude-Michel Schönbergin musikaalin ensi-ilta oli 25. ja 27.2.1999 Suurella näyttämöllä Helsingin Kaupunginteatterissa. Suomenkielisen musikaalin sanoista vastasivat Jukka Virtanen ja Kristiina Drews. Ohjauksesta vastasi Kurt Nuotio ja kapellimestarina toimi Henrik Wickström. Suomenkielisissä päärooleissa olivat Veeti Kallio, Jari Leppänen, Pentti Hietanen, Sören Lillkung, Peter Nordman, Pirjo Aittomäki, Tove Wingren, Heikki Sankari, Puntti Valtonen, Kristiina Elstelä, Rea Mauranen, Jarkko Rantanen, Juha Hostikka, Nina Tapio, Birthe Wingren-Hurme, Marika Westerling ja Ninni Poijärvi.


title: Kurjat

text: Tampereella saman musikaalin ensi-ilta oli 13.9.2013. Sen ohjasi Georg Malvius. Musikaalin suomenkielisissä pääroleissa olivat Tero Harjunniemi, Sören Lillkung, Tomi Metsäketo, Ele Millistfer, Samuel Harjanne, Martti Manninen, Sarah Nedergård, Sara Lehtonen, Pia Piltz, Ville Marjamaa ja Ritva Jalonen.


title: Kurjat

text: Kaarina-Teatteri esittää teoksesta ensimmäisen suomalaisen puhedraamasovituksen. Sovituksen ensi-ilta on 11.3.2016. Sovituksen dramaturgina ja ohjaajana toimii Minna-Stiina Saaristo-Vellinki. Rooleissa ovat muun muassa Pentti Kallio, Merita Seppälä, Johanna Suokas, Vili Hokkanen ja Hannu Pajunen.


title: George Hainsworth

text: George Hainsworth (26. kesäkuuta 1895 Toronto, Ontario, Kanada – 9. lokakuuta 1950) oli kanadalainen jääkiekkomaalivahti. National Hockey Leaguessa hänen seuransa olivat Montreal Canadiens ja Toronto Maple Leafs.


title: George Hainsworth

text: Ennen Montrealiin siirtymistä Hainsworth pelasi WCHL-liigan joukkueissa Saskatoon Crescents ja Saskatoon Sheiks. Canadiensissa hänen epäkiitollinen tehtävänsä oli paikata tuberkuloosiin kuollutta rakastettua Montreal-legenda Georges Vezinaa, joka oli pelannut yhtäjaksoisesti vuodesta 1909 kauden 1925–1926 avausotteluun.


title: George Hainsworth

text: Hainsworth osoitti sopivansa suuriin saappaisiin voittamalla edesmenneen edeltäjänsä mukaan nimetyn parhaalle maalivahdille annettavan Vezina Trophyn kolmesti peräjälkeen. Kaudella 1928–1929 hän piti nollan joka toisessa runkosarjan pelissä (22 ottelussa kaikkiaan 44:stä) ja päästi keskimäärin 0,98 maalia ottelua kohden. 1930 hän saavutti yhä lyömättömän ennätyksen pitämällä maalinsa koskemattomana läpi play off -vaiheen yhteensä 270 minuutin ja 8 sekunnin ajan.


title: George Hainsworth

text: Hänet myytiin Torontoon 1933 ja hän auttoi Maple Leafsin Stanley Cupin finaaliin 1935. Hainsworth lopetti pelaajauransa Turk Brodan syrjäyttäessä hänet Toronton maalin suulta vuonna 1936. Hainsworth teki kuitenkin vielä samana vuonna neljän ottelun mittaisen paluun Montrealiin ennen lopullista lopettamistaan.


title: George Hainsworth

text: Hainsworthilla on toiseksi eniten Pohjois-Amerikan ammattilaissarjoissa pelattuja nollapelejä: 104 kappaletta. Hänen edellään on vain Martin Brodeur, jolla nollapelejä on 125. NHL:n historiassa hänen 94 nollapeliään oikeuttavat kolmanteen sijaan Terry Sawchukin (103) ja Martin Brodeurin (125) jälkeen.


title: George Hainsworth

text: George Hainsworth kuoli auto-onnettomuudessa 55 vuoden iässä vuonna 1950.


title: Ron Hextall

text: Ronald Jeffrey ”Ron” Hextall (s. 3. toukokuuta 1964 Brandon, Manitoba) on ammattilaisuransa lopettanut kanadalainen ammattilaisjääkiekkoilija, pelipaikaltaan maalivahti.


title: Ron Hextall

text: Hextall tunnettiin aggressiivisesta pelaamisestaan ja hänellä on maalivahtien yhden kauden jäähyennätys NHL:ssä (113 minuuttia kaudella 1988–1989). Hän käytti mailaansa apunaan ottaessaan yhteen vastustajien pelaajien kanssa tehden heille joskus suurtakin vahinkoa. Hextall tuli kaukalossa tunnetuksi myös tappeluhalukkuudestaan. Hextall kävi jopa taklaamassa laidassa.


title: Ron Hextall

text: 8. joulukuuta 1987 Hextallista tuli NHL:n ensimmäinen maalivahti, joka on tehnyt maalin laukaisemalla kiekon tyhjään maaliin, kun vastustajajoukkue on ottanut kuudennen kenttäpelaajan jäälle. Ron Hextall on myös yksi harvoista pelaajista, jotka ovat voittaneet Conn Smythe Trophyn, vaikka oma joukkue ei voittanut Stanley Cupia.


title: Ron Hextall

text: Hextallin isä on jääkiekkoilija Bryan Hextall, Jr ja isoisä jääkiekkoilija Stanley Cupin 1940 voittanut Bryan Hextall.Lopetettuaan pelaajauransa kevääseen 1999 Hextall toimi kolme vuotta Flyersin kykyjenetsijänä. Syksystä 2002 kevääseen 2006 hän oli Flyersin pelaajahankinnoista vastaava johtaja.


title: Ron Hextall

text: Kauden 2006 alusta Hextall toimi Los Angeles Kingsin apulais-GM:na ja sen ohessa AHL-joukkue Manchester Monarchsin GM:na ja Kingsien jääkiekkotoiminnoista vastaavana varapresidenttinä. Tätä kolmoisroolia kesti kauden 2013 loppuun, jonka jälkeen Hextall palasi takaisin Philadelphiaan. Flyersin jossa hän toimi vuoden verran sekä NHL-joukkue Flyersin että AHL-joukkue Adirondack Phantomsin apulais-GM:na sekä jääkiekkotoiminnoista vastaavana johtajana. Keväällä 2017 Hextall vastasi GM:n ominaisuudessa myös Kanadan MM-kisajoukkueen kokoamisesta.


title: Ron Hextall

text: Kauden 2015 alusta Hextall ylennettiin Philadelphia Flyersin ja farmijoukkue Lehigh Valley Phantomsin General Manageriksi. Hän hoiti virkaa aina marrakuuhun 2018 asti, kunnes sai potkut.


title: Proteiinikinaasi

text: Proteiinikinaasi on kinaasientsyymi, jonka substraatti on proteiini. Kinaasit ovat merkittävä tekijä solunsisäisessä viestinnässä. Fosfaattiryhmän siirtämällä proteiinikinaasit tyypillisesti aktivoivat tai deaktivoivat substraattinsa. Yksi proteiinikinaasi voi fosforyloida useita substraattimolekyylejä, mikä voi merkittävästi vahvistaa signaalia kaskadina.


title: Sabaton

text: Sabaton on ruotsalainen power metal -yhtye, joka perustettiin Falunissa vuonna 1999. Yhtye käsittelee lauluissaan monia eri sotia ja konflikteja, muun muassa ensimmäistä ja toista maailmansotaa. Sabatonin kappaleissa keskeisenä aiheena ovat myös taistelut, muun muassa kappale ”Panzerkampf” kertoo Saksan ja Neuvostoliiton välillä käydystä Kurskin taistelusta ja ”Primo Victoria” Normandian maihinnoususta. Myös Vietnamin sota on suosittu aihe (muun muassa kappaleessa ”Into the Fire”). Sabaton on myös tehnyt kaksi kappaletta talvisotaan liittyen, ”Talvisodan” ja ”White Deathin”, joista jälkimmäinen kertoo talvisodassa palvelleesta suomalaisesta tarkka-ampujasta Simo Häyhästä. Yhtye on myös tehnyt kappaleen suomalaisesta Lauri Törnistä, joka palveli kolmen eri valtion armeijassa (”Soldier of 3 Armies”). Yhtyeen uusin albumi "The Last Stand" julkaistiin 19. elokuuta 2016.


title: Sorrettuja ja solvattuja

text: Sorrettuja ja solvattuja, toiselta suomenkieliseltä nimeltään "Alistetut ja loukatut" () on Fjodor Dostojevskin romaani, joka ilmestyi vuonna 1861. Teos sai surkean vastaanoton ilmestyessään.


title: Sorrettuja ja solvattuja

text: "Sorrettuja ja solvattuja" on tarina Ivan Petrovitšin vajoamisesta suosiosta köyhyyteen ja perustuu kirjailijan omiin kokemuksiin. Teos jatkaa samaa synkeän-värikästä realismia, jota Dostojevskin muutkin kirjat edustavat.


title: Aromipesä

text: Aromipesä on EPP-polypropeenista valmistettu kannellinen haudutusastia.


title: Aromipesä

text: Aromipesä on suomalaisten veljeksien Heikki (k. 2017) ja Mika Taipaleen perustaman Solanum Oy:n kehittämä tuote, jota yritys markkinoi muun muassa 1990-luvun lopulla ja 2000-luvun alkuvuosina television "Ostoskanava"-ohjelmassa. Aromipesä maksoi tuolloin 185 markkaa, kaksi kappaletta 320 mk ja kolme kappaletta 455 markkaa (+ toimituskulut).


title: Aromipesä

text: Aromipesiä oli vuonna 2013 myyty lähes 80 000 kappaletta.


title: Aromipesä

text: Sama yritys markkinoi Ostoslinja-ohjelmablogissaan monia muitakin tuotteitaan, kuten Terveystukku-brändin luontaistuotteita, Passeli-taloushallinnon ohjelmia sekä Netvisor-ohjelmistopalvelua.


title: Aromipesä

text: Aromipesä lanseerattiin uudelleen kesäkuussa 2015. Tuotetta Luopioisissa alusta alkaen valmistanut Artekno Oy hankki oikeuden nimeen, ja tuotteelle omistautunut verkkokauppa Aromipesa.fi toimittaa uusia Aromipesiä ympäri Suomea. Syksyllä 2015 Aromipesästä lanseerattiin punainen erikoisversio Joulupesä.


title: Aromipesä

text: Aromipesän ideana on hauduttaa esivalmistettu ruoka valmiiksi tietyn ajan kuluessa, kun se on suljettu aromipesän sisään valmistusastiassaan. Aromipesä pitää esikypsentämisen aikana ruokaan varautuneen lämmön mahdollisimman pitkään yllä, jolloin ruoka kypsentää itse itsensä valmiiksi omassa lämmössään aromipesän sisällä.


title: Tarawan taistelu

text: Tarawan taistelu oli Yhdysvaltain armeijan suhteellisesti verisin taistelu Tyynellämerellä toisessa maailmansodassa.


title: Tarawan taistelu

text:
Vuosi Pearl Harborin jälkeen Yhdysvaltain asevoimat valmistautui vastahyökkäykseen japanilaisia vastaan. Tukikohtiin Havaijille, Fidžisaarille ja Uusille-Hebrideille koottiin joukkoja, laivoja ja lentokoneita. Päämääräksi päätettiin kaksipuolinen hyökkäys, jossa maavoimat etenisivät Uuden-Guinean suuntaan ja kohti Filippiinejä. Samaan aikaan laivasto ja merijalkaväki etenisivät keskisen
Tyynenmeren saariryhmiä pitkin. Ensimmäiseksi kohteeksi valittiin Gilbertsaaret. Japanilaiset tajusivat tämän ja olivat siksi raskaasti linnoittaneet Gilbertsaaret. Suurimmat puolustusasemat olivat Makinin ja Tarawan atolleilla.


title: Tarawan taistelu

text: Tarawa oli sekä ihmisen ja luonnon rakentama linnoitus. Koralliriutta, joka ympäröi saaria, oli paha este laivolle. Lisäksi japanilaiset olivat miinoittaneet siinä olevat aukot. Rannoille oli vedetty piikkilankaesteitä ja korealaiset orjatyöläiset olivat rakentaneet yli 400 tykkiasemaa ja bunkkeria. Näiden varustuksien tarkoitus oli ohjata hyökkääjän joukot raskaan tykistön tuleen. Tarawalla oli muun muassa Singaporesta siirrettyjä 203 mm:n (8 tuuman) rannikkotykkejä. Saareen oli niiden lisäksi kätketty maahan tavallisia kenttätykkejä ja panssarivaunuja. Kontra-amiraali Shibasaki komensi Tarawan noin 4 800 miehen varuskuntaa, joista puolet kuului merivoimien erikoisjoukkoihin.


title: Tarawan taistelu

text: Yhdysvaltalaiset varasivat maihinnousuhyökkäykseen 5. amfibioryhmän komentajanaan kontra-amiraali Richmod K. Turner. Tukena oli vara-amiraali Raymond A. Spruancen johtama 5. laivasto, johon kuului muun muassa 11 lentotukialusta sekä kuusi taistelulaivaa.


title: Tarawan taistelu

text: Yllätys tuntui yhdysvaltalaisten mielestä olevan parhain keino murtaa japanilaisten puolustus Tarawalla, joten hyökkäystä edeltävästä laivaston tulivalmistelusta luovuttiin, samoin tykistön sijoittamisesta lähimmälle miehittämättömälle saarelle. Tämä merkitsi myös sitä, että sotilaat joutuisivat nousemaan maihin ilman, että vastustajan puolustusta olisi mitenkään heikennetty.


title: Tarawan taistelu

text: Yksikkö, joka määrättiin hyökkäämään Betio Islandille Tarawa-atollin lounaiskulmaan, oli 2. merijalkaväkidivisioona (kyseinen divisioona kunnostautui myöhemmin Inchonin maihinnousussa). Sitä komensi kenraalimajuri Julian Smith. Maihinnousua varten koulutetut Yhdysvaltain merijalkaväen joukkojen ensimmäiset hyökkäysaallot päätettiin kuljettaa maihinnousuvaunuilla, amtraceilla. Kuitenkin vain 125 tällaista alusta oli saatavilla, joka tarkoitti sitä, että loput joukot piti lähettää veneillä ja jos ne juuttuisivat koralliriuttohin, pitäisi miesten kahlata laguunin poikki vihollisen tulen alla. Enteet eivät siis olleet hyviä.


title: Tarawan taistelu

text: Yhdysvaltalaisten hyökkäys alkoi ilmahyökkäyksillä japanilaisia vastaan 13.–17. marraskuuta. Sen jälkeen merivoimat jatkoivat sulkutulella, jonka suojassa maihinnousujoukot irtautuivat aluksistaan kohti Makinin rantaa. 20. marraskuuta eräs Yhdysvaltain laivastotykeistä oli osunut suoraan japanilaisten pääbunkkeria päin minkä seurauksena japanilainen amiraali Keiji Shibazaki ja useat japanilaiset upseerit saivat surmansa. Yhdysvaltalainen jalkaväki nujersi 20. päivään mennessä saaren 250 japanilaisen vastarinnan. Makin oli näin vallattu ja huomio kääntyi Tarawaan.


title: Tarawan taistelu

text:
Hyökkäys alkoi marraskuun 20. päivän aamuna 1943 rynnäköllä Betio Islandin pohjoiselle rannikolle. Sotilaat laskeutuivat maihinnousuvaunuihin, jotka lähtivät viemään heitä koralliriutan poikki. Laivasto avasi viime hetkillä sulkutulen, joka ei kuitenkaan heikentänyt japanilaisten puolustusta. Kranaatteja alkoi sadella maihinnousijoiden niskaan pakottaen laivat vetäytymään ja jättämään merijalkaväen yksin. Kun maihinnousijat saapuivat rantaan, he huomasivat laivaston sulkutulen vaurioittaneen japanilaisten puolustusta vain vähän. Kranaatit ja konekiväärituli niittivät yhdysvaltalaisia rantaan.
Yhdysvaltain merijalkaväen 1. pataljoona menetti 10 % miehistään ennen kuin se pääsi edes rantaan. Sitä seuranneet pataljoonat menettivät noin 20 % miehistään vedessä. Kun eloonjääneet pääsivät rantaan, aloittivat japanilaiset tulen bunkkereistaan. Merijalkaväki joutui tuhoamaan bunkkerit kranaatein ja räjähtein yksi kerrallaan. Kun maihinnousuvaunut oli lähetetty, seuraavat hyökkäysaallot tulivat veneillä, jotka juuttuivat koralliriuttoihin. Miesten oli siis kahlattava rantaan. Keskipäivään mennessä merijalkaväki oli vielä jumissa rantakaistaleella, joka oli vain kuusi metriä leveä. Jotkut maihinnousuvaunujen kuljettajat ohjasivat vaununsa takaisin pelastaakseen koralliriutalla kahlaavia sotilaita. Lisäjoukkoja saapui hitaasti rantaan ja iltaan mennessä 5 000 yhdysvaltalaista oli rantautunut Tarawalle. Yhdysvaltalaiset ylittivät rantavallin yöllä ja tuhosivat japanilaisten tykkiasemia ja bunkkereita. Maihinnousu oli vaatinut jo tuolloin 1 500 yhdysvaltalaista uhria ja se onkin suhteellisesti yksi verisimpiä yhteenottoja, joita yhdysvaltalaiset ovat käyneet. Yön suojassa he toivat omaa tykistöään rantaan.


title: Tarawan taistelu

text: Seuraavana päivänä myös toinen amerikkalainen maihinnousu sai vastaansa murhaavaa tulta, mutta yhä enemmän sotilaita pääsi rantaan ja amerikkalaisen tykistön murjoessa japanilaisten bunkkereita alkoi olla selvää, että taistelu kääntyisi amerikkalaisten eduksi. Kahta päivää myöhemmin Betiosaari oli vallattu, vähän myöhemmin koko Tarawa.


title: Tarawan taistelu

text: Yli tuhat yhdysvaltalaista kuoli Tarawan taisteluiden aikana. Tieto järkytti kotirintamaa ja se osoitti, ettei japanilaisia voitettaisi helpolla. Opittiin että tällaisia rintamahyökkäyksiä tuli aina edeltää laivaston ja ilmavoimien tulivalmistelu.


title: Tarawan taistelu

text: Tarawalla havaittiin myös, että laivatykistön miinakranaatein ampuma laakatuli teki siivotonta jälkeä maastossa mutta jätti vankat korsut ja kasematit ehjiksi. Silloin siirryttiinkin käyttämään epäsuoraa kaaritulta panssariammuksin ja teho lisääntyi huomattavasti. Lisäksi tulituksen käyttöä muutettiin, aikatauluista luovuttiin ja siirryttiin lentotähystykseen. Tulenjohtokone seurasi vene- ja traktoririvien etenemistä, jolloin tulituki voitiin pitää yllä aivan viime hetkeen asti ennen rantautumista. Samoin taistelusukeltajat aloittivat työnsä, vedenalaiset esteet raivattiin räjähteiden avulla ja muun muassa Borneon maihinnousussa räjäytettiin koralliriuttoihin satojen metrien laajuisia turvallisia aukkoja.


title: Tarawan taistelu

text: Myös maihinnousuveneitä ja uivia panssarivaunuja tuli olla enemmän. Tämä operaatio auttoi merijalkaväkeä valtaamaan lisää uusia saaria.


title: Tarawan taistelu

text: Tarawan taistelua kuvannyt dokumenttifilmi "With the Marines at Tarawa" voitti vuoden 1944 Oscar-palkinnon parhaasta lyhytdokumentista.


title: Aurèle Joliat

text: Aurèle Émile 'Little Giant' Joliat (29. elokuuta 1901 Ottawa, Kanada – 2. kesäkuuta 1986 Ottawa) oli kanadalainen jääkiekkoilija. Vasen laitahyökkääjä Joliat pelasi 16 kautta National Hockey Leaguessa Montreal Canadiensin joukkueessa. Hän pelasi NHL:n runkosarjassa 654 ottelua, joissa teki 270 maalia ja antoi 190 maalisyöttöä (460 tehopistettä). Pudotuspeleissä Aurèle Joliat pelasi 54 ottelua tehden niissä 14 maalia ja jakaen 19 maalisyöttöä (33 pistettä).


title: Vankomysiini

text: Vankomysiini on glykopeptidiryhmään kuuluva antibiootti. Se on tehokas lääke grampositiivisia bakteereja vastaan, mutta käyttöä rajaavat vankomysiinin monet haittavaikutukset. Vankomysiinin kemiallinen kaava on CHClNO, moolimassa 1449,3 g/mol ja CAS-numero 1404-90-6.


title: Vankomysiini

text: Vankomysiinin eristi ensimmäisen kerran tutkija EC Kornfeld Borneon viidakoista saadusta maanäytteestä, ja ainetta tuottavalle bakteerille annettiin nimeksi "Streptomyces orientalis". Vankomysiini tuli markkinoille vuonna 1958 kauppanimellä "Vancocin".


title: Vankomysiini

text: Vankomysiinin toimintamekanismi on bakteerin soluseinän muodostumisen estäminen. Bakteerit eivät yleensä kehitä resistenssiä vankomysiinille. Lääke tehoaa pääasiassa grampositiivisiin bakteereihin. Vankomysiini täytyy annostella suoneen, koska se ei imeydy suolistosta ja aiheuttaa ärsytystä lihakseen pistettäessä.


title: Vankomysiini

text: Vankomysiinillä on paljon haittavaikutuksia, joten sitä käytetään lähinnä "viimeisen linjan lääkkeenä" vaarallisissa bakteeri-infektioissa. Yleisesti ottaen vankomysiinillä on kaksi käyttöaihetta. Sillä hoidetaan infektioita, joiden aiheuttaja on muille antibiooteille resistentti stafylokokki, kuten MRSA (metisilliiniresistentti "Staphylococcus aureus") tai MRSE (multiresistentti "Staphylococcus epidermis"). Vankomysiiniä käytetään suun kautta otettuna myös "Clostridium difficile"-superinfektion hoitoon, jos muut lääkkeet eivät tehoa.


title: Vankomysiini

text: Vankomysiini on varsin myrkyllinen lääke, jolla on useita haittavaikutuksia. Tavallisia (yli 1 prosentti potilaista) haittavaikutuksia ovat suoneen annosteltaessa paikallinen kipu, tromboflebiitti ja allergiset reaktiot, jotka voivat ilmetä nokkosihottumana, punoituksena, hengenahdistuksena (hengityksen vaikeutuminen) tai kutinana. Harvinaisia (0,1–1 prosenttia) sivuvaikutuksia ovat kuulon alenema ja munuaisvauriot. Erittäin harvinaisia (alle 0,1 prosenttia) haittoja ovat muun muassa kuume, huimaus, tinnitus, pahoinvointi, toksinen epidermaalinen nekrolyysi (kuoliosta johtuva kudoksen irtoaminen), anafylaksia (äkillinen ja vakava allerginen reaktio), trombosytopenia (verihiutaleniukkuus), neutropenia ja eosinofilia.


title: Robert Wilhelm Ekman

text: Robert Wilhelm (R. W.) Ekman (13. elokuuta 1808 Uusikaupunki – 19. helmikuuta 1873 Turku) oli merkittävä suomalaisen romanttisen muotokuvamaalauksen ja varhaisen kansallisromantiikan taidemaalari ja opettaja.


title: Robert Wilhelm Ekman

text: R. W. Ekman syntyi Uudessakaupungissa säätyläisperheeseen. Hänen vanhempansa olivat lääkäri, pormestari Karl Kristoffer Ekman ja Sara Elisabet o.s. Gadolin. Robert Wilhelmin ollessa kymmenvuotias molemmat vanhemmat kuolivat. Perheeseen jäi viisi orpoa, jotka sijoitettiin kasvatuskoteihin. Koulunkäynti jäi puutteelliseksi, eikä yliopisto-opintoihin ollut mahdollisuutta.


title: Robert Wilhelm Ekman

text: Ekman opiskeli ensin kotimaassa Gustaf Wilhelm Finnbergin johdolla, mutta aloitti 1824 opinnot veljensä Fredrikin kanssa Ruotsin kuninkaallisessa taideakatemiassa Tukholmassa. Jo opiskeluaikana Ekman suuntautui akateemisen klassismin sijasta kansanelämän kuvauksiin. Ekman valmistui taideakatemiasta 1836, ja opinnoissaan hyvin menestyneelle taiteilijalle myönnettiin suuri matkastipendi. Sen turvin hän vietti useita vuosia vuosina 1837–1844 työskennellen Hollannissa, Ranskassa ja Italiassa. Koska apurahoja ei olisi voinut muuten saada, Ekman siirtyi Ruotsin kansalaiseksi.


title: Robert Wilhelm Ekman

text: Palattuaan Tukholmaan Ekman sai "agréen" arvon eli hänet hyväksyttiin akatemian jäseneksi vuonna 1844. Nimitykseen liittyi kuninkaallisen hovi- ja historiamaalarin arvonimi. Vuonna 1845 Ekman palasi Turkuun, jossa aloitti Turun tuomiokirkon koristamisen seinämaalauksilla. Tuomiokirkon suuritöiset freskot Kaikkien pyhien kappeliin, kirkon kuoriosaan, valmistuivat 1854.


title: Robert Wilhelm Ekman

text: Asuttuaan Suomessa kymmenen vuotta Ekman otti 1855 takaisin Suomen kansalaisuuden. Muutettuaan Turkuun Ekman alkoi maalarimestari Carl Gustaf Söderstrandin kanssa puuhata kuvataiteen opetusta. He olivat tunteneet toisensa jo 20 vuotta. He olivat työskennelleet Tukholman taideakatemiassa samaan aikaan. Ekman oli kahdeksan vuotta Söderstrandia nuorempi. Vuonna 1830 perustetun Turun piirustuskoulun johtajaopettajana Ekman toimi vuosina 1846–1873. Hänen aikanaan Turun piirustuskoulussa kehitettiin erityisesti elävän mallin maalaamista paljon aikaisemmin kuin Helsingin piirustuskoulussa edes maalattiin alastonmallia.


title: Robert Wilhelm Ekman

text: Ekman oli kiinnostunut maansa historiallisesta menneisyydestä ja kansanelämästä. Hänen tuotannossaan on 1850-luvulta lähtien muinaissuomalaisia aiheita sekä kansanelämänkuvauksia rahvaan asuinsijoilta.


title: Robert Wilhelm Ekman

text: Ekmanin haaveena oli Kalevalan sankaritarujen kuvittaminen. Suuresta innostuksesta ja suunnittelusta huolimatta aiheesta ei kuitenkaan syntynyt valmista, koska kukaan ei suostunut suunnitelman rahoittajaksi. Ekman rinnasti kalevalaisen muinaissuomalaisuuden antiikin Kreikan mytologioihin. Kalevalaisista aiheista syntyi kymmeniä harjoitelmia ja luonnoksia, joista osan Ekman julkaisi painokuvina. Hänen kalevalainen pääteoksensa "Väinämöisen soitto" valmistui vuonna 1866.


title: Robert Wilhelm Ekman

text: Ekman oli Suomen taiteilijaseuran jäsen, ja kunniajäsenyyden hän sai 1864. Ekmanin puoliso oli Josefina o.s. Pippingsköld.


title: Robert Wilhelm Ekman

text:
Hänen teoksiaan on julkisissa kokoelmissa:
Ateneumin, Turun, Tampereen ja Imatran taidemuseossa, Kansallismuseossa, Cygnaeuksen galleriassa ja Serlachiuksen taidemuseossa.
Ulkomailla: Konstmuseet, Göteborg, Ruotsi, Norrköpings museum, Ruotsi, Gripsholms Slott, Ruotsi, Drammens Kunstforening, Norja.


title: Robert Wilhelm Ekman

text: Ekmanin julkisia taideteoksia ovat Turun tuomiokirkon freskomaalaus 1850–1854 sekä yli 30 alttaritaulua, muun muassa Helsingin Vanhankirkon 1846–1848, Sääksmäen 1847, Viitasaaren 1849, Sauvon 1853, Oulun 1859, Tammelan 1860, Vaasan 1861, Porin 1863, Paimion 1865 ja Perttelin kirkkojen 1871 alttaritaulut.


title: Mean Girls

text: Mean Girls on vuonna 2004 ensi-iltansa saanut Mark Watersin ohjaama ja Tina Feyn käsikirjoittama teinikomedia. Elokuva perustuu löyhästi Rosalind Wisemanin bestsellerkirjaan "Queen Bees and Wannabes". Elokuvan pääosissa ovat Lindsay Lohan, Rachel McAdams, Lacey Chabert, Amanda Seyfried ja Tina Fey.


title: Mean Girls

text: Elokuvan ensi-ilta oli Yhdysvalloissa 19. huhtikuuta 2004 ja Suomessa 27. elokuuta 2004.


title: Mean Girls

text: Cady Heron (Lindsay Lohan) muuttaa perheensä kanssa Afrikasta Amerikkaan, ja menee ensimmäisen kerran elämässään oikeaan kouluun. High schoolissa Cady saa huomata, että kamppailu suosiosta on suuri, ja ulkonäkö on viisautta tärkeämpää selviytymisen kannalta. Ensimmäisenä päivänään Cady tutustuu Janis Ianiin (Lizzy Caplan) ja Damianiin (Daniel Franzese), mutta ruokailemaan mennessään koulun teinikuningatar, Regina George (Rachel McAdams), kutsuu Cadyn syömään pöytäänsä. Regina George on teinitrion "Plastikkien" johtaja, johon kuuluvat myös Gretchen Wieners (Lacey Chabert) ja Karen Smith (Amanda Seyfried). Regina on utelias Cadysta, onhan hän kaunis tyttö ja herättäisi varmasti jossain vaiheessa huomiota. Regina näkee omaksi parhaakseen ottaa Cadyn mukaan Plastikkeihin, näin hän turvaa asemansa koulun kuningattarena.


title: Mean Girls

text: Vaikka Janis ja Damian yrittävät saada Cadyn tajuamaan Reginan todellisen luonteen, Cady ei ymmärrä, miksi Janis ei pidä Reginasta. Regina kertoo Cadylle pilkkakirjastaan, johon hän on kirjoittanut ilkeitä kommentteja koulutovereistaan. Cady sopeutuu kouluun hyvin Reginan avulla ja ihastuu Aaron Samuelsiin (Jonathan Bennett), mutta saa tietää Aaronin olevan Reginan entinen poikaystävä. Aaron kutsuu Cadyn halloweenjuhliinsa ja Regina lupaa Cadylle puhua hänestä Aaronille. Cady odottaa innolla Aaronin suhtautumista Reginan puheisiin, kunnes näkee Reginan suutelevan Aaronia. Cady ymmärtää nyt mistä Janis ja Damian ovat varoitelleet, Regina on itsekäs, mustasukkainen ja juonitteleva kuningatar. Cady syöksyy Janisin ja Damianin luo ja yhdessä he päättävät suistaa Reginan pois vallasta. Se onnistuu kuitenkin vain, jos Cady teeskentelee olevansa edelleen Plastikkien ystävä. Hurmatakseen Aaronin, Cady teeskentelee olevansa huono matematiikassa, jotta Aaron auttaisi häntä. Matematiikan opettaja Ms. Norbury (Tina Fey) kuitenkin huomaa tämän ja selittää Cadylle tuputtavansa oppilaita eteenpäin.


title: Mean Girls

text: Cady kertoo Plastikeille opettajan puheista ja Regina kysyy, tuputtaako hän huumeita. Suuttuneena Cady vastaa myöntävästi ja saa käskyn kirjoittaa sen kirjaan.


title: Mean Girls

text: Regina ryhtyy seurustelemaan uudestaan Aaronin kanssa ja esittelee tätä tahallaan Cadylle, jolle tekee kipeää katsella ihastustaan Reginan kanssa. Cadya lohduttaa kuitenkin ajatus siitä, että hän pystyy tuhoamaan Reginan kuningattarenpaikan. Hän ryhtyy mm. syöttämään Reginalle lihottavia ravintopatukoita mainostaen niitä laihduttavina. Kun Regina ärhentelee hieman Gretchenille, Cady ryhtyy paisuttelemaan asioita ja saa lopulta Gretchenin murtumaan. Gretchen kertoo Reginan pettävän Aaronia, jonka Cady vahingossa lipsauttaa Aaronille tämän opettaessa Cadya matematiikassa. Aaron jättää Reginan.


title: Mean Girls

text: Kun vielä muut Plastikit huomauttavat Reginalle pukeutumissäännöistä (Reginalla on yllään verkkarit, koska hänelle eivät muut housut mahdu jalkaan Cadyn ravintopatukoiden takia), välit menevät poikki ja Regina lähtee raivostuneena, saaden kuulla olevansa "läskiperse". Jonkin ajan kuluttua, monien juonitteluiden ja välienrikkomisten jälkeen Cady huomaa Gretchenin ja Karenin seuraavan häntä - Cadysta on tullut uusi "Regina". Janis kutsuu Cadyn taidenäyttelyynsä ja hänen vanhempansa ovat viemässä Cadya tuttaviensa luo. Cady valehtelee vanhemmilleen menevänsä Janisin taidenäyttelyyn ja Janisille menevänsä vanhempiensa mukaan. Oikeasti hän pitää bileet, joihin Regina tulee kutsumattomana uuden poikaystävänsä kanssa ja löytää Cadyn Aaronin luota, raivostuen.


title: Mean Girls

text: Regina syö taas ravintopatukkaa, jota hänen poikaystävänsä ihmettelee. Kun hän kertoo Reginalle niiden lihottavan hullun lailla, Regina lähtee kirkuen kotiin ja kirjoittaa Cadyn nimen pilkkakirjaansa haukkuen häntä inhottavaksi lutkaksi. Samalla hän saa idean.


title: Mean Girls

text: Seuraavana päivänä Regina vie pilkkakirjan rehtorille ja kertoo itkien löytäneensä sen vessasta. Regina kirjoitti raivon vallassa kirjaan tekstin, jossa haukkui Cadya, mutta laittoi alle kuitenkin oman kuvansa ja nimensä. Regina lavastaa Karenin, Gratchenin ja Cadyn syyllisiksi kertoen vain heidän nimiensä puuttuvan kirjasta. Rehtori ottaa heidät puhutteluun, eikä usko heidän väitteitään siitä, että Regina olisi kirjoittanut kirjan. Rehtori ei näe todennäköiseksi, että Regina olisi haukkunut itseään kirjassa.


title: Mean Girls

text: Samaan aikaan Regina heittelee kirjasta kopioimiaan sivuja ympäri koulua, ja tuntien päätyttyä paperit saavat koulun sekasortoon. Tytöt haukkuvat toisiaan, tappelevat ja kiistelevät. Rehtori yrittää rauhoitella koulua, mutta turhaan. Palohälytyksen ja sen aiheuttamien vesisuihkujen avulla hän saa tytöt rauhoittumaan. Tytöt käsketään liikuntasaliin, jossa kysellään pilkkakirjan tekijästä. Ms. Norbury johtaa harjoituksia, jossa tyttöjen pitäisi oppia sietämään toisiaan. Janisin tunnustettua miten yritti pilata Reginan elämän ja samalla paljastaen Cadyn, muut hurraavat ja ottaa Janisin innolla vastaan. Regina säntää ulos koulusta.


title: Mean Girls

text: Cady rientää Reginan perään. Regina on juuri huutamaisillaan jotakin Cadylle, kun bussi tulee ja ajaa hänen ylitseen. Regina joutuu sairaalaan. Heti onnettomuuden jälkeen koulussa alkaa levitä huhu, että Cady olisi tönäissyt Reginan bussin alle. Regina murtaa niskansa ja saa niskatuen.


title: Mean Girls

text: Cadyn vanhemmat eivät ole varmoja Cadyn osuudesta onnettomuuteen, joten he pistävät hänet arestiin. Arestista huolimatta Cady lähtee koulunsa matematiikkajoukkueen mukana kansainvälisiin matematiikkakilpailuihin ja ansaitsee joukkueelleen, sekä koululleen voiton. Samaan aikaan koululla vietetään Spring Flingiä, jossa valitaan koulun kuningatar ja kuningas. Cady ehtii juuri sopivasti kuulemaan, että hänet on valittu kuningattareksi. Kruunun saadessaan Cady pitää anteeksipyyntöpuheen ja lopulta murtaa kruununsa useiksi palasiksi, jotka jakaa tytöille, mm. Reginalle ja Janisille. Ongelmat on ratkaistu ja kaikki jälleen hyvin.


title: Mean Girls

text: Regina ryhtyy kohdistamaan vihaansa urheiluun, Gretchen löytää uuden klikin itselleen (siistien aasialaisten klikki) ja Karen ryhtyy käyttämään erikoiskykyään aamun säätiedotuksissa, sillä Karenin mukaan hän osaa ennustaa sateen rinnoillaan. Cady viettää aikaa Janisin ja Damianin ystävien kanssa.


title: Mean Girls

text: Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi "Mean Girlsin" kaikkien aikojen sadan parhaan komedian listalle.


title: Äänirako

text: Äänirako eli glottis on oikean ja vasemman äänihuulen sekä oikean ja vasemman kannuruston väliin jäävä rako. Äänirako muodostuu siis kahdenlaisesta raosta.


title: Äänirako

text: Äänihuulten värähdellessä äänihuuliraossa syntyvä pyörteinen värähtely tekee äännöksestä hieman kohisevaa. Tuotettu värähtely on tärkeä soinnillisten konsonanttien ja vokaalien osa. Jos äänihuulet ovat erillään, ilma virtaa niiden välistä aiheuttamatta värähtelyä. Näin tapahtuu tuotettaessa soinnittomia konsonantteja.


title: Äänirako

text: Ääniraon muotoja erotetaan tavallisesti seitsemän kappaletta, joista viereisessä kuvassa on eriteltynä kuusi (A-F).


title: Twentieth Anniversary Macintosh

text: Twentieth Anniversary Macintosh (lyhyemmin TAM) on Applen 20. toukokuuta 1997 julkaisema erikoismallinen tietokone, jota valmistettiin 12 000 kappaletta yhtiön 20-vuotisjuhlavuoden kunniaksi. Tietokoneena laite oli keskinkertainen, mutta innovatiivisen muotoilunsa ja lisävarusteidensa kanssa se erottui selvästi muista aikansa Macintosheista.